url: =Lungdambawl hun sungah, phawk ding leh thalak nadingin ka deih thu pawlkhat :: ZOMI DAILY\nposted on 22 December 2014 at 1:33 pm Lomkholna: Article, Biakna, DavidTuang\nLungdambawl pen, eite’ adingin a manphapen letsong hong kipiakna ahi hi. Letsong kipia napi-in i san kei leh tua letsong pen, ei aa’ hi theilo dinga, lungdam takin i san nak leh tua letsong pen ei aa’ hi thei pan bek ding hi.\nElizabeth in, Mary hopihna aw’ a zak ciangin, a sunga om naungek lungdam in a dian mah bangin, Jesu anei mi khat\ni hih nak leh ei tungtawnin mite in phattuamna/lungdamna khat teitei ngah ding uh hi.\nNa nuntakna tualniam na kisa kha hiam? A niampen munah mi bangin hong suak, Jesu in Pa’ deihna teng kicingsak in eite’ adingin na khempeuh hong sepsak khin zo hi.\nPasian’ Tapa takpi a suahma na ngawnin gal nei ahih leh, eite in gal ineih zenzen leh zong a lamdang lua hi lo hi.\nLungdambawl bangzah vei muak lai ding cih theilo na hih manin, tukum a na muak lungdambawl pen, Topa’ deihna bangin siangtho takin zangh in. Nang adingin lungdambawl nunung zong hi thei ahih manin, suahni neipa ahi, Jesu Khris nei limlim in!\nMipilte in Jesu kumpi inn sungah suak ding cih lamen in kumpi inn sung zong masa uh hi. Ahi zongin amau upmawh bang hi loin, Jesu pen a niampen munah na suak hi. Kiniamkhiat takin a niampen munah a suak Jesu, eite’ nuntakna sungah hong tum theih nadingin i kiliatsakna khempeuh suahkhia a, kiniamkhiatna tawh i lungsim kongkhakte honin, amah mun i piak ding ahi hi.\nLeitungah numei tampi om himah ta leh Jesu mi bangin hong pian nadingin Pasian in nungak suangtho Mary na zangh sese hi. Pasian in a siangtho mite mah na lianpi sep nadingin zangh nuam a, ahi zongin a ginalopen leh a mawhpente na ngawn kisikkik in ama kiang zuan leh na lianpi sem dingin zangh lah tuan hetlo hi.\nPasian’ cih bangbang nial loin amang Mary tungah, Pasian in na lamdang piangsak in na lianpi a sep mah bangin Pasian cih bangbang nial loin a mang mite’ tungah zong Pasian in na lianpi hong sem ding hi.\nAma nuntakna mahmah ki piakkhiatna tawh itna hong lak Jesu Khris in, vantung nopsakna khempeuh nusia-in, a niampen munah kiniamkhiatna tawh mi bangin hong piang hi mah ta leh, sihna in len zo loin thokik a, vangliatna leh minthan’na tawh a gualzawhna hong lak hi.\nPrevious: Kampau Ki Dawm Ni\nNext: Lungngaihhuai Jubilee: Abeisa le Tu Hun ~ Rev. Fr. Damian Dal


timestamp: atn

url: =Tg. Ginmung tawh Holimna (Interview)\nARTICLES Interview Tg. Ginmung tawh Holimna (Interview)\nLast Updated on Saturday, 22 February 2014 23:44\tWritten by Tongsan Admin\tSaturday, 22 February 2014 23:42\nZomite lak a The Screen Actors Guild?American Federation of Television and Radio Artists (SAG-AFTRA) a ki register masa pen, Tg. Gin Mung hi dingin kilamen hi. Amah pen tulaitak Hollywood a om in, film, tv leh commercial tuamtuam ah shooting nei zel a; tu tadih in TV leh Commercial ah shooting a atelkhaknate paisuak om zel mah leh Hollywood movie ah bel Screen Time mu theinai lo hi. Screen Time mulo i chih pen shooting a ki bawl khit a editing a bawl chiang ua paisuak lou chihna hi a, Gin Mung pen screen time a paisuakna ding a a hahpan mahmah laitak ahi hi. Pasian zahtak leh mi kuhkal ahihman in nikhat ni chiang in Hollywood movies ah i sanggampa, i Zomi pih Gin Mung i muh ni hong om ding in i lamen hi. Amah toh ZOGAMonline houlimna simtheih ding in i luikhia hi.\nZOL:Holim ni ei maw Mung. A lem dia?\nGM: Lem mah in ciai. Lungdam ei, hih dan a Pasian in hunhoih hunpha hong piak.\nZOL: Na min bang hong ki ci sap leh na ut a?\nGM: Ka minpi bel Gin Hau Mung hi in ka inkuanpih leh ka kinaipih lawm-leh-gualte in Mung in hong sam. Ka neulai lawm pawlkhatte in bel Giamung cih in hong sam. Ka stage min bel Gin Mung in register ing.\nZOL: Nangmah nong kigen masa thei diam?\nGM: Ka khua pen Thalmual –Tedim Township hi. Ka suahna pen Tungzang khua, ka beh Buansing, ka pa Awn Sian Pau leh ka nu Man Lam Niang hi. Unau 6 - numei 2 leh pasal 4 pha ung. Kei pen ka unau sung ah a 4 na ka hi a; ka tung ah u numei nih leh u pasal khat om a, kanuai ah nau pasal nih ka nei hi. Ka nu leh pate pen Nashville,TN, USA ah tengin Sushi zuak tawh kivak uh hi. Ka u numei tegel in pasal neikhin uh in, ta thum tuak nei uh hi. Ka u numei (Ciang Lian Nuam) pen a innkuan un Nashville,TN mah ah teng in, ka u numei nihna (Ning Lian Cing) pen St. Petersburg, Florida ah teng uh hi. Ka u pasal (Tual Suan Tuang) pen tulaitak in Washington DC a om American University ah economics lam ah PhD a sin laitak hi in kum khat khawng neilai hi. Ka nuai lian a ka nau pasal (KapLian Sum) pen Nashville TN, a om Vanderbilt University ah D.Min kah hi. Ka nau pasal a neu pen ahi (Dal Khan Sang) pen High School manta in University kahna ding a hanciamciam laitak hi.\nZOL: Lai koi a bangtan sin?\nGM: Nashville, TN USA a om Trevecca Nazarene University pan in BBA- Accounting 2011 kum in na la ing.\nZOL:Chik kum a U.S. tung, koi a bang chi pai?\nGM: USA pen 2001 January in tung hi ung. Ka pa U.S. ah a na tun zawh kum 5 a phak kiim ciang in hong sam zo hi.\nZOL: Nang tu a U.S. koilai a om na?\nGM: North Hollywood, CA ah om ing.\nZOL: A tom in Hollywood hong gen dih ve leh.\nGM: Hollywood i cih pen keima muhna ah a mun (place) leh state of mind maw, idea maw, level maw cihdan in mu ing. A munlian pen Los Angeles, CA sung a om veng (section) khat hi. Ahihhang in mi a tam zaw i theih Hollywood i cih pen state of mind hi in, it represents film (motion) pictures industry. Leitunga a minthang major motion picture studios tuamtuamte a kigawm ci ding hiam, tua studio-te i produce-te pen Hollywood film/ TV/Music etc. ki ci hi. Tua major studios a minthang pawl khat gen pak leng-Warner Bros. Studios, Sony Pictures Studios, Columbia Picture Studios, Paramount Studios, Walt Disney Studios, Dreamworks, 20th Century Fox Studios, Universal Studios leh a dang studios tuamtuam hi. Keima theih pak in hih kong gen major studios-te sung ah Paramount Studios leh Columbia Picture Studios bek pen Hollywood veng sung ah om in a dangte pen Los Angeles county sung mun tuamtuam tek ah om hi. Tua ahihman in keima muhna ah Zogam sung ah film i kizaih zong in hih major studios-te i zaih maw, produce maw, distribute ahihnakleh Hollywood film (movie) hi thei hi.\nZOL: Hollywood ah Zomi tangval khat om chih pen ZOGAMonline na angtang mahmah ung.\nGM: Lungdam mahmah ing. Zomi a kuama peuh in hong deihsak in tha hongpia ciat ahihman in ka lungdam mahmah hi. Hong kideihsaklua zaw in tulaitak a keima dinmun sang in a sang zaw ding in hong ki ummawh tek in zong kisuang liang ing. Gualzawh nang leh khantoh nang a hanciamciam laitak hi ing. Na khempeuh Pasian khut sung ah om.\nZOL: Hollywood a na lutkhakdan thei nuam hang e.\nGM: Mi khat acting/actor ding a lunglut aleh Agent a neih kul hi. Nashville,TN ah ka omlai in The Avenue Model and Talent Agency ten hong deih in, hih Agency-te tawh 2009 in contract na signed ing. Hollywood pai ding ka tup pen ahihmah bang in, ka pai zawh nang ka hanciamciam laitak in, Hollywood a om acting coach khat tawh ki mu kha in aman lampi honglak in, lampi hong honsak suak ven. 2011 August ciang in Hollywood ah pai ing, 2012 Jan in ah The Screen Actors Guild?American Federation of Television and Radio Artists (SAG-AFTRA) member lutthei ing. 2012 August kha in ah Hollywood a om The Beverly Agency-te tawh contract signed ing.\nZOL: Hollywood ah Zosuan midang a om hia?\nGM: Zosuan lian bel kei bek om hi phot ing. Kei dan in a hanciamciam laitak ka lawm kawlgam mi khat zong om.\nZOL: Acting na neu apan na lunglut mah maw, U.S. na tun khit nung a lunglut?\nGM: Acting pen ka neutung pek in uk ing. Ka neulai kawlgam ka omlai in kawl actor ahi Yazar Nay Win pen pakta mahmah ing. A video a ki release masasa en in ah ama hih dandan imitate ing. Tuaban in kawlgam ah director minthang ahi Sin Yaw Maung Maung pen Yangon a St. Paul High School alumni ahihna tawh kizui in St. Paul ah sang ka kah laitak in Film leh Commercial cih khawng St. Paul sang huang zang in shoot thei zel hi. Tua ahihman in ka neulai akipan actor Yazar Nay Win leh director Sinyaw Maung Maung ten tampi tak hong inspire, hong influence ci leng khial kei ning. US tunkhit ciang in bel American filmte tam et zaw in actors Mark Walberg, Al Pacino and Morgan Freeman cihte deih ing.\nZOL:Acting sang na kah leh a sang min khong hong gen ve maw.\nGM: John Casablanca, The Second City, The Groundlings, Hollywood Boot camp cihdan a tuamtuam hi.\nZOL: Hihte Hollywood sung a om vek maw?\nGM: John Casablanca pen bel ka kah lai in Nashville, TN hi in, adangte pen Hollywood ah hi. Tun ah zong sang dang a hi zong in tua ka kahnasa sangte mah ah level a sang zaw la in ngah tohtoh sawm ing.\nZOL: Asia mi na hihna pan Hollywood ah haksatna a om hia?\nGM: Haksatna cih bel mihing, as individual i hihna tawh kizui in bangbang i hih zong in eimah mimal tawh kizui in i puak ding haksatna tawm tek a om den ding in tuat ing. Asian mi kahihna tawh kizui in bel, film,commercial,TV shows a tuamtuam ah Asian mite a ding roles, parts tawm mahmah lai mawk ahihman in opportunity tawmzaw mikang, mivom mi namdangte tawh tehna in. Ahihhang in opportunities omlo cih lah hilo leuleu hi. Na a piang theilo khat zong om kei, Pasian khut sung ah.\nZOL: I Zomi ngeina bulphuh tangthu gelhsiam khat in gelh henla, tua thu Hollywood lam Director, Producer te in film bawl in India leh Burma ah shooting bawl le Zomi tampi tak Hollywood star suak mailou ding maw? haha…\nGM: Hi lua hi. Tua mah ka lunggulh penpen hi. Hih a mun ah hanciam phot ding, gualzo ding, pilna siamnate thalawh phot ding, film industry a mi lianpipite tawh ki thei ding, zong milianpipi suak pah ding. Tua khit teh Zomi, Zogam a ding nna sem ding. Hih lam ah gualzo mahmah phot leng i nasepna khat peuhpeuh tangzai zo pan ding in um ing. Thunget na ah phawk den ni.\nZOL: Bruce Lee, Jackie Chan chihte pawl zong tuadan hi mailo maw?\nGM: Tua dan pian mah hi. Bruce Lee pen a tangthu ka theihna ah, a tom in gen leng Hollywood ah TV series pawl khat ah paa in ah, ahihhang a leading (main actor) pen ngah zo lo or ki pia nuam lo ahihman in a thangpai in ah Hong Kong ciah in The Big Boss, The Chinese Connection and The Way of Dragon (shot in Italy) te ki zaih hi. Tua film-te tung pan in nakpitak in gualzawhna ngah in ah leitung bup in deih lua ahihman in Hollywood a den a kong gen Studios minthangte lak ah Warner Bros. Studios te in Bruce Lee Leading Actor ding in deihkik ahihman in a film tawpna ahi Enter the Dragon pen zaih in ah Warner Bros. te produced hi. Jackie Chan and Jet Li in pen hih Hollywood ah film ki zaih in sum tampipi ngah in a ngah sumte tawh amau Chinese history ahi zong in ngeina a tuamtuamte zaih hi. Na cih mahmah hi.\nZOL: Hollywood film shooting bangzah ah kihel khin? A film min hong gen ve.\nGM: Film Shooting ah ka kihelkhak limlim ah bel The Bling Ring, Pure, The incredible Burt Wonderstone, Breaking the Girls, Hangover 3, Cooties, Wonder Girls, Jobs cih bang hi. Ahihhang in screen time bel om naikei. Hanciamciam lai screen time tampi tak ngah nang.\nZOL: Hollywood movie sung ah Zomi actor cik ciang ka na muthei ding ua?\nGM: Tuabel Pasian bek in thei in teh. A kuama tek in ngaklah tek hang.\nZOL: Film, TV series, commercial na kihelkhaknate la?\nGM: TV series pan in ah - Austin and Ally, Shake It Up, Awkward, Mighty Meds, Liv and Maddie, Shameless, I Didn’t Do It, Betas, Haunted Hathaway, Super Fun Night, Ncis LA, Ncis NY, Suburgatory, Surviving Jack, Jessie, Twisted, Glee, Pair of kings, Good Luck Charlie, Ant Farm, Ringer, Kicking it, The Protector, I Carly, Two Broke Girls, Prime Suspect, Parks and Recreation, Hart of Dixie, Chuck cih bang hi in a kipan tung ka hihna tawh kizui in screen time ngah khak zong om ngah khakloh zong om.\nCommercial zaih pan in ah Austin Peay State University, Coke, Time Warner Revolt, American Express, Intel, Volt Wagon, Direct TV, Snapple, Nike, Micro Soft, Geico.\nZOL: Bang cable/tv channel ah kisuaksak ahia? U.S. gampua a omte’n ka na ettheih ding uh a om diam?\nGM: A tamzaw pen Disney Channel hi in a dangte pen Nickelodeon, CBS, MTV, ABC, NBC, CW, FOX channel cih bang hi. U.S. gam bup ah broadcast. Netflix a neite’n zong en thei in um ing.\nZOL: Nang muhna pan Zomi film international level aphoulak tuak na sak om hia?\nGM: Hanciam mahmah kullai in teh. Zomi video i neih limlim zong thupi mahmah sa ing.\nZOL: American Idol, The Voice contest khong ah Zomi lasiam cik teh a ki muthei dia?\nGM: Tua pen bel, contest ah a kihel ding i na kihanciam limlim khitteh contest ah a kihel hunhun ciang hin teh. Tua contest ah kihel limlim ciang in ah siamna leh mi deihna tawh kizui in a tungkah toto ven. Tu ciangciang bel lasiam tampi tak i om hang in ah kuamah in hanciam sawm nailo hin um ing. U.S. ah a omkhinsa la siamte nangawn in zong, contest ah a kihel ding in hanciam nai lo ahi tam, contest ah ki mu nai lo i hih teh maw. A hanciamciam khinsa zong na om uh a, kong theihloh khak uh ahihleh lah hong maisak vo.\nZOL: Screen time na ngah naikei zong in Hollywood sung a lut masa na hihman in nang nungzui nuam Zomikhat bang advice na pe dia?\nGM: Pasian tawh ton khawm den in. Na uk leh naut taktak man in hih sawm in. Mi eng mawkmawk man in hih ken, na lungkimloh ban ah bangmah tangtun lo ding hi teh.\nZOL: Na hobbies.\nGM: Ping pong, biking, baw lung-football (soccer) uk mahmah ing.\nZOL: Bang music deih?\nGM: Khat peuhpeuh. A tam zaw in mainstream music ngai ing.\nZOL: Nungakte’n theinuam ding hiven, tangvallai na hi hia?\nGM: Tangval sit mahmah khat hi ing.J\nZOL: ZOGAMonline navisit ngeihia? Bang ci nasa a?\nGM: Visit ngei mah ing. Thupi mahmah sa ing. Thu zong kim sa ing. I lai kammal zat pawl khat kibanglo ahihman in khatveivei teh simhak sa ing.J\nZOL: I kihou theih lundam ei le.\nGM: Kei zong ka lungdam.\nSource by: Zogamonline\nZomi lak a The Screen Actors Guild?American Federation of Television and Radio Artists (SAG-AFTRA) a ki register masa pen, Gin Mung hi ding hi. Amah tu in Hollywood a om in, film, tv leh commercial tuamtuam ah shooting nei zel a; tu tadih in TV leh Commercial ah shooting a atelkhaknate paisuak om zel mahleh Hollywood movie ah bel Screen Time mu theinailou hi. Screen Time mulou i chih pen shooting a ki bawl khit a editing a bawl chiang ua paisuak lou chihna hi a, Gin Mung pen screen time a paisuakna ding a a hahpan mahmah laitak ahi hi. Pasian zahtak leh mi kuhkal ahihman in nikhat ni chiang in Hollywood movies ah i sanggampa, i Zomi pih Gin Mung i muh ni hong om ding in i lamen hi. Amah toh ZOGAMonline houlimna simtheih ding in i luikhia hi.\nGM: Tua pen bel, contest ah a kihel ding i na kihanciam limlim khitteh contest ah a kihel hunhun ciang hin teh. Tua contest ah kihel limlim ciang in ah siamna leh mi deihna tawh kizui in a tungkah toto ven. Tu ciangciang bel lasiam tampi tak i om hang in ah kuamah in hanciam sawm nailo hin um ing. U.S. ah a omkhinsa la siamte nangawn in zong, contest ah a kihel ding in hanciam nai lo ahi tam, contest ah ki mu nai lo i hih teh maw.\nA hanciamciam khinsa zong na om uh a, kong theihloh khak uh ahihleh lah hong maisak vo.\n- See more at: http://www.zogamonline.com/world/interview/item/864-interview-|-gin-mung-the-first-zomi-hollywood-star.html#sthash.1A7VHIV2.dpuf\nL: Na min bang hong ki ci sap leh na ut a?


url: =2013-11-10 ~ TBC-Y\n17 Nov 2013 Bulletin\nPosted on Saturday, November 16, 2013by Htaung Kyint\nA KISAITE TUNGAH\nPosted on Saturday, November 16, 2013by Siam Kim\nPhiangsiah piak dingte tungah pia-in, mangmu piak dingte tungah pia-in, zahtak dingte zahtak bawlin, pahtawi dingte pahtawi ta un.––Rom 13:7\nKa tenna mun pen lo bekbek in hong umcihna mun hi-a, ka thuciin pen: “Tuni an neek khat na neek simin, lokhote tungah lungdamko in,” cih ahi hi. Lokhote tungah i lungdam kul hi. Nisa lakah gimpi tawlpi-in nasem uha, khai tuhin, an i ngawl loh nadingin an la uh hi.\nTua bangin amau tungah lungdamna ka pulaak ciang, Pasian’ hong hehpihna zong a mangngilh ka hi tuan kei hi. Amah pen tua ante a piangsak, a khangsak pa ahi hi. Amah’n khuavak hong pia-in, guah hong zusak a, tua khaicite a pokhiat theih nadingin tha pia hi.\nLeitung le a sungate Pasian’ aa ahih hangin (Late 24:1), Amah in mihingte acing akem dingin teel hi. Pasian in leitung, ama’ aa banga akep bangin eite in zong tua nasep i zom toto ding hi (115:16). Ama’ bawlsa leitung ah nasemte i hih manin, Ama’ zeemsa kiim le paam zia zong i theih ding ahi hi. Tua bang ihih ciang bekin Amah in vang a piak mite zahtak siamin, siah piakna tawh ahizong, a gualzo khat peuh pahtawina, midangte tungah itna a laksiam (Rom. 13:7-8), tua nasepte i neitoto lai hi. Pasian ading ngiat khat i siit lai dinga: Phatna le vangliatna khempeuh Ama’ aa hitawntungin, na khempeuh a piangsak Pa pen Amah Pasian bek mah hi (Late 96:8) cih theih tawntung ding ahi hi.– Julie Ackerman Link\nTung aa maang Topa phat ni,\nNa khempeuh a bawl Pa,\nVangliatna le itna nei Pasian,\nEite suahtakna hong pia Pa.___Schutz\nTelzawh loh Pasian’ pianziate hangin a kiciangtanlo phatna tawh Amah kilawm hi.\nLAUNA TUNGAH GUALZAWHNA\nPosted on Friday, November 15, 2013by Siam Kim\nBang lau na hi uh hiam? ––Matthai 8:26\nKa neu tuung a kipan khuazing aa ihmut ding ka kihta mahmah hi. Ka nute in mei hong mit khit phetin kei zong ka lupna tung ka zuanpah a, ahi zongin ka lupna nuai-ah tho banga a lengleng khat omleh kilawm ka sa pong a, ka ihmu thei vet kei hi.\nTua bang launa pen ka neu lai bek ka sak leh, hilo-in ka gol ciang dong ka tuakkha hi. Tua bang launa in mawhmaisakna ding le i neihsa teng Topa tung ki-apna ding panin hong khaktan thei mawkmawk hi. I lawmte’n a kingap mahmah khat pen ei’n ngaplo-in “ut keng” i ci kha thei hi. Lauhuai thopite i kiim i paam ah leengin, ei le ei i kilauthawng sak hi.\nNungzuite in gunkuang tungah mangbangin a omlaitak, a laulo penpen in Jesuh bek ahihna ka mu-a, lamdang ka sa hi. Huihpi kihtak lo, han pan hong pai dawi veipa zong kihta tuanlo-in om hi (Matt. 8:23-34).\nLauna i tuah laitak, Jesuh in “Bang hangin lau na hi uh hiam?” (tg.26) cih hong dotna kammal i zaksiam kul hi. Amah in ei hong taisan lo ding hi (Heb. 13:5-6). Ama zawh loh thu bangmah omlo-a, a lau ding khatbeek omlo hi. Tua ahih manin, launa in hong tuamcip takciang Jesuh bek na muanna hisak inla, launa neilo pa ahihna muang in!—Joe Stowell\nTopa, Nang hong taisan lo ding ci na hih manin\nka lungdam hi. Ka lau hun laitak,\nNong ompihna ka muanga,\nka lungsim launa khempeuh veng mangsak hi.\nLauna sungah launa azo Jesuh sam in.\nPosted on Thursday, November 14, 2013by Siam Kim\nSiampi Laibu 19:9-15\nNa leitang tung panun an na lak uh ciangin na lo uhah a nawl dongin an na la kei ding uha, an na laak khit uh ciangin a sang zong na khawm kei ding uh hi.–Siampi 19:9\nKah La 3-5\nMun khempeuh vuuk in a vuknelh khit ciangin gancingte in a gante uh khut tawh kambaak uh hi. Mawtaw tung pan an a kipiak ciangin a hatzaw deuh ganhingte in a mailam tuhphei uh hi. Anpiate in a va piak kei uhleh, a thahat lo, alaubaih ganhingte in ngah ngeilo ding uh hi.\nRefugee aa nasemte in zong tua bang gamtatna tual zelzel uh hi. A kisam mite tungah van le neek theih a piak ciangin a maizum baih, gualneek lo mite pen a nunung pen-ah om den uh hi. Gan anpiate mah bangin tua bang mite in a ngah theih nadingin nasemte in a va zuat uh akul ahi hi.\nTua bang nasemte in sawtpi laipek aa Pasian’ nasep asemte hi uh hi. Siampi Laibu 19 sungah, Moses in “mizawngte le khualmite in neek ding an a ngah theih nadingun ante a vekpi-in lakhin lo-in tawmtawm-in hawi lai un” (tg. 9-10) ci-in loneite le anlate kiangah vaikhak hi.\nMi zawngkhalte le thanemte ading nasemte ihi hi. Sangsya hi-in gualneek hetlo sangnaupang-te tung laihilhna, naseppih lawmte’ haksatna theihpihte, thongkia na hihleh zong hong lutthak lawmte ahuhzote, tate’ vai ahawmzo nu le pa, cih bangin midangte i huh thei hi.\nA kisam mite i huh ciangin, ei zong i kisap hunlai-in Topa in sapna khempeuh hong sikh hi, cih theihtelna tawh a sem mite i hih manin tua lungsim in eite hong sawlkhia hi. – Randy Kilgore\nTopa, neek ding kisam mite tungah itna maan,\nlam-etna tak hong lak in. Itna angah khalo mite tungah\nitna ka lah theih nading, ka khut kha khete hong manlangsak in.\nMidangte’ na i sepsak ciang, Topa nasem ihi hi.\nNANG AA ZONG KIHEL\nPosted on Wednesday, November 13, 2013by Siam Kim\n1 Korin 12:12-27\nTu-a i neih bang teekteekin Pasian in ama’ deih bangin pumpi na a tuamtuam a hong bawlsak hi.––1 Korin 12:18\nKah La 1-2\nA suahni pawi-ah hong pai lengla teng khempeuh, Kriste in van khattek pia hi. Hong pai mite in amah bangci muh uh hiam, ci-in a gelh theih nading laidal khat hi-a, amau agelh khit uh ciangin tua laidalte gawmtuah-in mun khat ah koihkhawm ding ama’ ngimna ahi hi. A khiatna pen Khris’ pumpi ah mikim thupitek i hihna, le hih laidal a koih khalo mi a omloh ding ama’ deihna ahi hi.\nTua bang danin 1 Korin 12 pen muhna dang khat pan en lehang, kitel mahmah hi. Paul in Khris’ pumpi ahi Pawlpi pen mihing’ pumpi tawh tehkaak hi. Khut, khe, mit, bil cihte pen pumpi khat bulphuh-in a omtek uh ahi hi. Khris nungzui khat in kei Khris tawh kizom ke’ng aci omlo a, khat peuh in zong kei kisam ke’ng ee, aci om tuanlo hi (tg. 12-17). “Pasian in mi khempeuh ama’ nasep tek asem dingin koih khin hi” (tg. 18).\nI sep theih le i neih a kibat loh ciangin mihing muhna pan thupi zawlo tuan i kisak hun om thei pahpah hi. Pasian in ahihleh Ama’ hong koihna mun-ah eite bangci gamtat cih hong mu nuam a, hong muh ding ngaklah mahmah hi.\nNang kihello-in a kisuai lim muhnop lo hi. Nang mun awngkhong ding hi. Pasian in Ama’ minthanna dingin Khris’ pumpi sungah nang hong kihelsak hi.––David McCasland\nTopa, Na innkuan sungah midang tawh a kitehkaak dingin hong siam kei in. Nang nong deih bangbang thuumlo-in ka sep zawh nading, midangte’ nuntakna a huhzo khop dingin kei hong siamzaw in.\nNa nuntakna pen Pasian’ letsong hi-a; tua pen letsong dingin Pasian piakik in.\nTOMKHA SUNG HEHPAKNA\nPosted on Tuesday, November 12, 2013by Siam Kim\nJesuh in tua nu kiangah, “Kei’n zong thu kong khen kei ding hi; pai inla mawhna na bawl nawn kei in.--Johan 8:11\nPalik mawtaw tunga mei tang kipei valval ka muh ciangin bang thu hi ding hiam, ci-in ka en hi. Palik numei khat in a khut ah laibu tawi-in a mawtaw sungah lut-a, ama’ nungah cih nading a theilo mawtaw hawl khat zong atu ka mu hi. Lam kiim lam paam mipaite in amuh loh nading ci-in tua nu in a khut tawh dal keei hi. Tua bang aa adal keei tak ciangin mipi in lunglut zaw tektek uh hi.\nA mawh laitak a kiman numei nu Jesuh mai hong kitun-in, a mawhna a kipulaak tak ciang, mipite in et ding bekin ngaihsun nawnlo uha thu khat vaihawm uh hi. Thukhen ding bek gen huan uha, Jesuh in ahih leh hehpih hi. Hehpihna tawh kituak nawnlo hi, ci-in thukham muhna lam pan ahi hi. Tua a mawhsak nuam mipite atona-in, Jesuh in tua nu kiangah, “Ke’n zong thu ka hong khen kei ding hi; pai inla mawh nawn kei in” (Johan 8:11) ci hi. Tua hehpihna in hong maisak thei itna thu laigil hong lak a, a thu vaikhakna in tua itna sungah lungnuam takin bangci nuntak ding cih hong gen lailai hi. Tua thu nihte in i mawh laitak le i khialh laitakpi mahin Khris’ lung hihmawhna bang hiam, cih hong theisak ahi hi.\nMawh i kisak lai pen mahin, Ama tungah i kap thei-a, hong itna in lamdang ci-in kimukhia thei hi. ___Bill Crowder\nHong hehpihna, lamdang zen si!\nKei bang lel hong hotna!\nA gammang sa hong mu kik hi;\nMittaw tu’n khua mu ta.- Newton\nHaksa i tuahkhak khempeuh sung panin Jesuh bek in hong huh thei hi.\nႏိုင္ငံေက်ာ္အဆိုေတာ္ ကိုမ်ိဳးႀကီး (Ironcross) ၏ဇနီးသည္ မလံုးလံုး သက္ေသခံခ်က္\nPosted on Monday, November 11, 2013by Htaung Kyint\nကိုမ်ိဳးႀကီး (နားခိုရာ ဓမၼေတးသီခ်င္း အား သီဆိုစဥ္)\nPosted in Audio, Audio Sermons, News\n"Believer's Authority" Part 2,3 Revd. David Lah 10 Nov 2013\nBeliever's Authority Part 2 Revd. David Lah 10 Nov 2013\nBeliever's Authority Part 3 Revd. David Lah 10 Nov 2013\nCIIMNUAI INNKUAN NIPI MAAN PAWLKHAT - 10 NOV 2013\nခရစ္ေတာ္ႏွင့္ ရင္းႏွီးသိကၽြမ္းျခင္း~Rev. David Lah\nခရစ္ေတာ္ႏွင့္ ရင္းႏွီးသိကၽြမ္းျခင္း~Rev. David Lah (10 Nov 2013)\n"BELIEVER'S AUTHORITY" by Revd. David Lah ( Click here )\nVaimuakna. Thugenna tom, Thuzaksakna (10 Nov 2013)\nVaimuakna Church Pastor Rev. Dr. S. Pau Khan En\nThugenna tom - Ciimnuai Innkuan Secretary Sya Thang Kham Zo\nThuzaksakna - Assistant Pastor Zam Khen Khai\nPhatna La (10 Nov 2013)\nေတးသံရွင္ဆုမြန္မွ ဂုဏ္ေတာ္က်ဴးဧ ေနစဥ္ (10 Nov 2013)\nေတးသံရွင္ဂဲေလးမွ သက္ေသခံျခင္းႏွင့္ ဂုဏ္ေတာ္က်ဴးဧျခင္း(10 Nov 2013)\nLai Siangtho Sinna(Matt. 14:1-21) 10 Nov 2013\nLai Siangtho Sinna(Matt. 14:1-21) by Honorary Pastor Revd. Khoi Lam Thang (10 Nov 2013)\nPosted on Monday, November 11, 2013by Siam Kim\nKah La 3:19-33\nA hong itna kiam ngeilo hi. Zing nisuak thak bang hi-a, Nong hehpihna lianlua hi.– Kah La 3:22-23\nYves Congar pen kum (10) khawng a phak hunin Galpi Khatna kipan a, amau omna khuapi pen German galkapte in la uh hi. Anu in tua hun sungin lai tawh ciapteh ding hanthawn-a, galkap nasep aneng atawngin ciamteh a, tua laibu pen tangthu hoih mahmah khat hong suak hi. Tua laibu pen naupang khat in galpi tawh kisai amuhna kigelh laibu ahi hi. Tua laibu a gelhna tungtawnin mite in Khris sungah lam-etna a neih dinguh a ma’ lungtup zong ahi hi.\nTuma kum tampi lai-in Kamsang Jeremiah in Jerusalem khuapi pen Nebuchadnezzar in a sim lai thu na gelh hi. Tua amuh banga agelh laibu pen “Kah La” kici hi. Tua bang lungkiat huai dinmun panin Kamsang pa in Pasian’ lungtang sungah lam-etna om ahih lam mu hi. “A bei theilo Topa’ hong itna leh a hehpihna a kizom paisuak hi-a, zing nisuak bangin thaksuak tawntunga, ni a hong suak pelmawh mah tawh a kibang ahi hi” (3:22-23).\nAtamzaw hunte ah i nuntakna ah i galte hong kuan bangin i mu theizel hi. Ahi zongin tua haksatnate omden lo hi. Jeremiah bangin i lam-etna bulpi pen vantung aa i Pa’ thumanna le hong kepna hang hizaw hi. Pasian’ hong hehpihna zingsang simin thaksuak dena, a thumanna lian hi! --Dennis Fisher\nNa Thumanna lian hi, Na thumanna lian hi!\nZingsang simin hehpihna thak ka mu;\nKa sapna teng Na khut in hong guan tawntung,\nNa thumanna lian hi, Topa kei tung! ___ Chisholm\nLam-etna ding bulpi in Pasian’ thumanna ahi hi.\n"Believer's Authority" by Revd. David Lah (9 Nov 2013 Audio)\nPosted on Sunday, November 10, 2013by Htaung Kyint\nRevd. David Lah 9 Nov 2013\nRecording type is Wave\nPosted on Sunday, November 10, 2013by Siam Kim\nNa kammalte ka mangngilh kei dinga, tuate in kei nuntakna hong pia hi.––Late 119:93\nJim Davidson pen Rainier mual zui-in vuk mualpi pan tuak suksuka, a tawpna ah khimkhua zingcip mun tawng khat-ah kiasuk hi. Tuikhal hiam tawh kitat kha hih manin, a ci tungteng liamin si le nai mah tawh tua kuam pan suahtak ding hanciam leuleu hi. Apa in aneu lai peka kipan ahilh “Tuahsiatna na tuak ta zongin hahkat teeiteei in,” cih kammal phawk gige hi. Tua zawh nai (5) khit ciangin damdam-in kahtoto a, hong suakta ngawngaw hi.\nLate laphuakpa in zong haksatna atuah laitak vantung aa om Pa’ kammal phawkin hanciam teeiteei hi. Amah in Pasian le A kammal-te in lungnop nading hong piangsak hi keileh, a lungkiatna tawh sih ngap hi (Late 119:92). Pasian’ tawntung kammal a muanna pulaak hi (tg. 89), Ama’ hihna zong kip den (tg. 90) cih thei hi. Pasian’ thumanna hangin laphuakpa in ama’ nuntakna ahonkhia le tha a pia Pasian’ kammal a mangngilh nawn loh nading kiciamna nei hi.\nA zing mahmah i nuntakna le hunte ah, i kha in van-a om Pa i lunggulhna tawh kizui-in hong malh dinga, i lungsim sung lungdamna hong kidimsak ding hi. —Marvin Williams\nA lauhuai nuntakna kiil-ah na din laitak ahiam?\nNa lungsim le kha Pasian’ kammal tawh na dip\ntheih nadingin na hun bangci zat ding,\ncih na ngaihsun kha hiam?\nPasian’ kammal i phawkkhak hun ciangin i kha tha hong nosuak hi.


url: =secret garden an inky treasure hunt and coloring book amazon uk – leivancarvalho.me\nDecember 31, 2017 // coloring pages// my secret garden coloring book pdf, secret garden an inky treasure hunt and coloring book amazon uk, secret garden an inky treasure hunt and coloring book pdf free, secret garden an inky treasure hunt and coloring book pdf free download, secret garden coloring book all pages, secret garden coloring book amazon, secret garden coloring book amazon uk, secret garden coloring book amazonca, secret garden coloring book by johanna basford pdf, secret garden coloring book completed pages // Leave a comment\nsecret garden coloring book in addition to secret garden coloring pages pics secret garden coloring pages capture exquisite books secret garden coloring book sample pages utc.\nAugust 28, 2017 // coloring pages// my secret garden coloring book pdf, secret garden an inky treasure hunt and coloring book amazon uk, secret garden an inky treasure hunt and coloring book pdf free, secret garden an inky treasure hunt and coloring book pdf free download, secret garden coloring book, secret garden coloring book all pages, secret garden coloring book amazon, secret garden coloring book amazon uk, secret garden coloring book amazonca, secret garden coloring book by johanna basford pdf // Leave a comment\nthe secret garden coloring book as well as secret garden coloring book owl ags.\nJuly 30, 2017 // coloring pages// my secret garden coloring book pdf, secret garden an inky treasure hunt and coloring book amazon uk, secret garden an inky treasure hunt and coloring book pdf free, secret garden an inky treasure hunt and coloring book pdf free download, secret garden coloring book, secret garden coloring book all pages, secret garden coloring book amazon, secret garden coloring book amazon uk, secret garden coloring book amazonca, secret garden coloring book by johanna basford pdf // Leave a comment\nmy secret garden coloring book also a mini midweek colouring from my secret garden colouring book secret garden colouring book sample djg.


url: =Tulaai Leitung Thuthang Tuamtuam Updates Jan 18,2015 :: ZOMI DAILY\nposted on 18 January 2015 at 9:47 pm Lomkholna: Khawmpau, Myanmar, News, World, Zomi\n· Japan gam leh Egypt gam sum le paai hawmkhawm ding in Japan Prime Minister Shinzo Abe Egypt gam vahawh a, Egypt Prime Minister Ibrahim Mahlab tawh Cairo khuapi ah January 17, 2015 ni in kimukhawm uhhi. Kihokhopna sung ah Japan Prime Minister Abe in Middle East gam sungteng ah Japan ten Gaalkaap tawh akisailo huhna $2.5 billions piakhia in Egypt gam ading $200 million piakhiading in genkhia hi.VOA\n· China gam nisuahna lam Jiangsu province Yangtze gun sung ah mi 25 apua gunkuangkhat January 16 nizan in kibung a mi 21 sipah in khat mangthang ci in China kumpi thunei te in January 17, 2015 ni in taangkokhia uhhi.VOA\n· Kachin gam Lungkhin Township sung ah tuma ninih pan kipan KIO gaalkaap te leh Kawlgam gaalkaapte nasiatak asun azan in kikap uha, mipi tampi tak koimah pupial theilo in cimawh in omuhhi. January 17, 2015 ni in Kachin kipawlna tuamtuam pan micimawhte huhding in mawtaw 150 tawh kuan uha, Kawlgam gaalkaapten khaktan ahihman in huhna piatheilo uhhi.RFA\n· USA gam leh Cuba gam kilawmtaatna ahoih semsem ding ngimnatawh US Congress Ulian mi 6 Cuba gam January 17, 2015 ni in vangaih hawh uha, Cuba gam Ulian te tawh vaholim ding uha, January 19 niciang Washington DC ongtungkik in mauhzia uh thu puakding ci in White House ten taangkokhia uhhi.BBC\n· Piantit gam Paris khuapi pan kihawm Charlie Hebdo thuthang te in Muslim Makaaipi Muhammad lim kap neinuai sa in laaibu kawm ah asuahsakna hang in leitung Muslim gamte in January 16 nipan nasiatak lungkimlohna lak uha, Niger ah huaisia deuh in Biak Inn te haal ziahziah uh ahihman in lungkimlohna alak mipi te leh palik te buai in January 17, 2015 ni ciang mi 10 sita uhhi.CNN\n· US leh apawlpih gamte in January 16-17 zankhat sung Iraq gam leh Syria gamsung a IS te phualpi te 29 vei vanlam pan bomb khiat uha, IS tem un thupi te leh gaalvan, Inn le lo tampitak suksiatsak uhhi ci in January 17, 2015 ni in thusuah bawlkhia uhhi.BBC\n· Iraq gam saklam ah IS migilo ten amatcip uh Yazidis pawlpi mi 350 te January 17, 2015 ni in khahkhia kik uh ci in Kurdish gaalkaap te in taangkokhia uhhi. HIh mikimante peen Uhaam leh Naupang vive hi a cina thei mahmah uh ahihman in Kurdish gaalkaap ten zato lam puakpah uh ci hi.BBC\n· Belgium gam ah ngongtat asawm minih January 15 ni in Belgium palik ten kaaplum uha, mi 20 man uhhi. Mi 2 taaisuah uha, ataaisuah uh mi 2 hiding upmawh te Greek gam Athens khuapi ah palik te January 17, 2015 ni in naman uhhi. Piantit gam Paris khuapi ah mi 17 akithah khit a kipan EU gamsung ah lauhuaina khang semsem hi. CNN\n· Leitungbup RC pawlpi lutang Pope Francis in Asia gam sung ni 6 khualzinna hialbawlna leh Biakpiakna Philippine gam Manila khuapi Rizal Park ah January 18,2015 Nipi ni in neihpih a mipi simzawhloh in biakpiakna neikhawm zihziah uhhi. Philippine gam ah RC pawlpi mi 80million aomna lakpan 60million kihkawm ding in ummawh uhhi.BBC\nPrevious: Solkha tang nuai ah Tedim khuapi (3) ~ Hau Za Cin\nNext: Career Guide: Banking Services


url: =Zomi Pupa’ Ngeina ~ Pu Zokhai :: ZOMI DAILY\nposted on 4 February 2017 at 11:54 pm Lomkholna: News, Ngeina, Zokhai, Zomi\nZomi Khangthakte’ Ading:\nTutung Pianna Vaangkhua thaángbang vehna-ah Zomi lak-a tualbial khat ka’ hihna-tawh Laaitui Khua kisaat-a kipan akizangh Inntuan Sagawh (Vaa-Zonna)-pen “Inn-zong nei naailopi” mah-in “Tuipi Gaal khat-ah ki-om” ahihman-in innpi pan-in ka’ Upipa-in hong vaaihawm-hi. Laaitui Khua-ah beh guipite : Gualnam, Haatlangh, Phaaipi, Naulak, Songpuut, cihbang hi-a, Gualnam kitam ahihman-in Munsuan Gualnam, Luuisuk/Saáizaang Gualnam, Mitsuum Gualnam ci-in aboung-in kikhen laai-a, hih beh khempeuh-in anuai-a vaa-hawmna (vaksa hawmna) paizia zanghkim-in akip Ngeina-in kizangh-hi.\nTunsawmkhai & Ciangkhawmcing Zokhai te’ baángkua-a vaa-teng:\nThallohpi – Apapi (Rev. Zel Heen Maang: Innpi)\nThalloh Nauzaw – Pa Zel Sian Langh (Laaitui)\nSabawlpi – Pa Pum Suan Mung (Laaitui)\nLawigawh Bawl – Pa Khup Khan Langh (Laaitui)\nPu Kaai – Pa Thawng Za Daal (Laaitui)\nBeh Thusa – Pa Vungh Suan Pau (Laaitui)\nVeeng Thusa – Pa Lian Sian Siing (Australia)\nTanu Ubel – Nu Ciin Lam Vung (Pa Thawng Khua Thang)\nTanu Laaita – Nu Cing Deih Don (Pa Cin Khan Maang)\nTanu Neubel – Nu Ciin Saan Cing (Pa Pau Za Go)\nTanu Vaal – Nu Ciin Deih Lian (Pa Neng Za Kaam)\nAustralia’ Ading Tanute:\nTanu Khatna – Nu Cing Do Vung (Pa Thang Sian Daal)\nTanu Nihna – Nu Maan Lawh (Pa Go Do Kham)\nTanu Thumna – Nu Hau Deih Zaam\n– Zawl (Khua) – Pa Pau Thawn Maang (USA)\n– Zawl (Khual) – Pa Thang Lian Suum (Tedim)\n– Zawl (Khual) – Pa Thang Tung Khai (AUS)\n– Nuphal – Nu Lian Saan Ciin\n[Nuphal-pen ka’ zii-in ama’ sanggam numei lam pan-in aneekngaih penpen teel theihna nei-a, thusiam thukhual kituh-in laaizom lian’ sang-in akaakte kiman theizaw den-hi. Tua mahbang-in Thalloh, Sabawl, Lawigawh Bawl cihte-zong itna-mahtawh kihuam kimpen ding-in Laaizom lian’ sang-in Pa-unau pihte kiman zaw-hi.].\nKhual-a ka’ Zawlte “Zawlsa”-peuh uih khading ahihteh ci-in sabaak ka-khaak tantan sekei-a, amau-zong hong telsiam mahmah-uh ahihman-in ka-lungdam mahmah-hi. Khua Zawl-pen neutuúng-a akiman kahi uh-a, dahna leh nopna-ah “Zawl Tanhpuak (Duty of Zawl)” akibawl to ciatciat ahihi.\nKhua Zawl-in Bangteng Tanhpuak Nei?\nKa’ innkuanpih khatpeuh-in hong nusiat ciang-in Zawl-in zaanhah zaan-in zuluup-a, sihguui ciang-in (Tuak Biakna hun laai-in zubeel-tawh) atuam vilvel-a kei hong hehneem ahihi. Tong zenzenleng sialkhau (khautang) sat-in aheekding, Zawlzu aluupding ahihi. Kei-zong ama’ tung-ah tuabang abawlding ka-hihi.\nKo’ baángkua’ ading Vaa-hawmna hihteng ahihi. Gam’ ate ataangpi vaksa hongpia tangtang zolo kahih man-uh’n hong telsiam ding-in sehsa ahihi.\nRelated: Laaitui Vaangkhua Thaángbang Vehna ~ Pu Zokhai\nPasian-in cidamna leh lungnopna hong guatsak kimciat tahen!\nPrevious: Zambia gamah sangnaupang tawh Sex azangkhawm Teacher 23 kikhawlsak ~ ZD\nNext: Malaysia Damiah te hangsandan tazen, lauhuailua himai ~ ZD


url: =Takkheh Zomi (Part 3) ~ David Tuang :: ZOMI DAILY\nposted on 10 January 2014 at 11:04 am Lomkholna: Article, DavidTuang, Zomi\nMi khempeuh aki bangin mu kim thei ding :: Zomite sungah khantohna leh kipum khatna a khaktan mahmah thu khat in, “Kei/Ko, ci-a, angsung thu bek theihna leh, pawl lungsim neih luatna,” cihte ahi hi. Kei/ko cih pen kiphatsakna leh angsung thu bek theihna panin hong pai hi-a, i theih loh hangin hong kikhensak thu bulpi khat hi gige hi.I khua i tui leh i pawlpi cihte i it luat ding hi mah a, ahi zongin, pawl lungsim leh aituam lungsimte neih ding hi lo hi.\nEima phattuam nading leh ei khua, ei pawlpi, ei minam bek phattuam nading ciang bek, ngaihsun in i sep leh aki lawm ciang khat i lawhcing phial zongin, lawhcin’na bukim taktak ki ngah/nei zo ngei lo ding hi.Mi khempeuh tungah ci-in, Leitung bup a huam kim dingin i ngaihsut theih leh i hihna khat peuh ah mi tampi takin hong theih pih ding ahih manin, ki gualzo in, ki lawhcing zo pan ding hi.Ahi zongin i sep/hih masak nading mun, om ahihna pen, i lungtang sungah nungta sakin, i phawk gige ding kisam hi.(Inn gua hah lo liangin,gamgua hah sam kei ni).\nEn, minam dangte bangci muh cih sangin, minam dangte’n ei, hong bangci muh cih thupi zaw hi.Bang hang hiam cih leh a diakdiakin, i lunggulh mahmah ahi, ei Zomite minam khat in, hong kiciapteh theih nading pen, ei Zomite tungah kinga hi napi’n, hong kipsak ding leh hong theihpih ding pen mi namdangte hi zaw uh hi.Ei leh ei Zomi ihihna kithei-in, a kikipsak sa i hi a, minam dangte’ kipsakna leh theihpihna akisam laite i hi zaw hi.\nTua ahih manin, amaute itna tak tawh i pawl bawl lel ding kisam hi.Toi/tom cik khat bek en lo, ngaihsun loin, a zaipi leh a saupi ngaihsun leeng, mi khempeuh(i gal ahi a, i lawm ahi zongin)a kibangin i muh kim theih ding kul leh kitangsam mahmah hi.Picing lungsim leh lungsim siangtho tawh mi khempeuh a kibangin i muh theih khit ciangin, i vaihawmna khatpeuh peuh leh i tup/sawmna khat peuhpeuh ah,Pasian in hong huh dinga, amah eite lamah hong pang ta ding hi.\n“Pasian’ panpih mite, tawlkhat sung a guallel abat uh hangin, ahun tun’ ciangin, Pasian in, amaute’ ngimnate taangtun’ pihin, gualzosak veve ding hi.”\nA pil te’n, a haite neu-et loin, ahau te’n zong, a zawngte neu muh pah ding hi tuan lo hi.Mihing khat a sangsak,a niamsak pen Pasian ahih manin, i kisaktheih nading bangmah om lo hi.Kisaktheihna in hong niamsak dinga,kiniamkhiatna in hong sangsak ding hi.Tua ahih manin, i omna peuhpeuh ah, Zomite in, Pasian mah ci tinten in,itna,kiniamkhiatna leh lungsim siangtho tawh mi khempeuh a kibangin i muh kim theih nak leh i guallel ngei kei ding hi.\nPilna, siamna leh neih leh lamh kicing anei zawdeuhte in, thugen ahih kei leh laigelh leh bawk pah langlang in, siam lua teh ci-in, maipha ngah nop manin phat pah lingling hi hang.Amah pen pil in, zong siam ahih manin, phat ding bel hi mah a, ahi zongin adang khat, i theih ngei mel loh, pilna siamna leh neih leh lamh lamah zong a min i zak ngei khol loh khat in, thugen/ laigelh leh a laigelh mu nailo, a thugen za nailo pipi mah thusim lo ihih manin, simsak ding leh a thugen ngaihsak dingin zong ki thudon se lo hi. A sangte i pahtawi theih mah bangin, a niamte zong i laptoh siam ding kisam mahmah hi. Zomite’ Pa ahi, Dr.Kham in:\n“A gualzote pahtawi in,a nunniamte laamto ding,” a cih pen maan mahmah a,tom cing mahmah leh thupi mahmah hi.\nZogam leh Zomite sungah kipum khatna omin, i khantoh nop leh, a neu, a lian, a pil, a hai, a hau, a zawng, a sang, a niam, etc…cih bang om sak loin, “Mi khempeuh aki bangin, i muh kim theih ding,” kul leh kitangsam mahmah hi. David Tuang\nPrevious: Lungnopna koi ah omhiam?\nNext: Nu/Zi hoih leh, Nu/Zi hoih lo etkakna


url: =Khang Tangthu Nihna 15 | Siantongluan.net\nKhang Tangthu Nihna 15\nKhang Tangthu Nihna 15 |\nOded tapa Azariah tungah Pasian kha hong tung hi.\nTua ciangin Asa a dawntuah dingin amah pai-in ama kiangah, "Asa, leh Judah mite leh Benjamin mite aw, ka thu ngai un. Note amah tawh na om laiteng uh note tawh Topa hong om hi. Amah na zon uh leh amah na mu ding uh a, ahih hangin amah na nusiat uh leh amah in note hong nusia ding hi.\nHun saupi sung Israel mite, Pasian man tawh omlo, thu a hilh siampi tawh omlo, thukham tawh omlo uh hi.\nAhih hangin a lungkham uh ciangin Israel Pasian, Topa lamah kihei uh a, amah zongin amaute in amah a mu uh hi.\nTua hun lai-in nasemin mite a zinsuk a zintohna uhah lungmuanna omlo a, gam khempeuhah buaina om hi.\nPasian in lungkhamna nam khempeuh tawh buaisak ahih manin minam khat leh minam khat, khuapi khat leh khuapi khat kido-in amaute kitamkham uh hi.\nAhih hangin nang, hang in! Na nasepna thaman hong kipia ding ahih manin na khut zawsak kei in," a ci hi.\nAsa in Oded tapa Azariah thugenkholh, hih thute a zak ciangin amah a lungsim hong hangin, Judah gam khempeuh leh Benjamin leh Efraim mualtung gam panin a laksa khuapite panin a kihhuai milimte lakhia a, Topa biakinn mai-a om Topa biakna tau a puah hi.\nTua ciangin amah in Judah leh Benjamin mi khempeuh, leh Efraim, Manasseh, leh Simeon sung panin amaute kiangah a peemte zong a khawm hi; bang hang hiam cih leh Topa a Pasian in amah a ompihna thu amaute in a muh uh ciangin Israel-te kiang panin mi tampi tak ama kiangah tai uh hi.\nAsa uk kum sawmlengana a kha thumna sungin Jerusalem-ah amaute kikhawm uh hi.\nTua ni-in amaute in galsung panin a ciahpih uh nate sung panin bawngtal za sagih leh tuu tul sagih tawh Topa tungah biakna a pia uh hi.\nTua ciangin a lungsim khempeuh uh leh a nuntakna khempeuh uh tawh a pu a pate uh Pasian, Topa a zon ding uh,\nleh Israel Pasian, Topa a zonglo peuhmah, a moi ahi a, a ham ahi a, numei ahi a, pasal ahi zongin a kithahna ding uh thuciamna khat a bawl uh hi.\nAmaute in awging pha, otna, peengkulte, leh sakite tawh Topa tungah kiciamna a bawl uh hi.\nTua ciangin Judah mi khempeuh tua kiciamna-ah lungdam uh hi; bang hang hiam cih leh amaute in a lungsim khempeuh uh tawh kiciamin deihna taktak tawh amah zong uh hi. Tua ciangin amaute in amah mu uh a, Topa in a kiim uhah amaute galdaihna a pia hi.\nAma nu Maakah in Asherah milim dingin a kihhuai milim khat a bawlna hangin kumpipa nu hihna za panin kumpi Asa in a nu a lakhia hi. Asa in a nu milim phuksakin satnen a, Kidron lui-ah a hal hi.\nAhih hangin Israel gamsung panin mual dawna biakpiaknate kilakhia lo hi. Ahi zongin ama hunsung tawntung Asa lungsim paubaanglo hi.\nTua ciangin amah in a pa apsa letsongte leh ama apsa letsongte, ngun leh kham, leh nazatte, Topa biakinn-ah paipih hi.\nAsa uk kum sawmthumlenga ciangdong galkidona om nawnlo hi.\nTedim Lai Siangtho / Laibu: Khang Tangthu Nihna 15


url: =Nang kikhel masa in ~ Nk Khanno :: ZOMI DAILY\nposted on 6 March 2015 at 5:55 am Lomkholna: Article, Khanno\nHun khatlai in ah mihau pa khat a om hi. Sumhau, ganhau mah taleh a mit natna nam khat a vei citciat hi. Mit lam kiva Siavuan minthangte tawh kilak in, zatui za ha tawh ki bawl kawikawi hi. A tawntung in Siavuan siam, minthang te tawh kilak den in zatui zong ne den hi. Ahi zongin amit natna pen dam lam manawh zaw lo in hong suksia zaw pian hi.\nNikhat RC topa khat mihau pa mit natna vel dingin hong pai hi. Mihau pa mit a vel ciangin, topa in mihau pa mit natna veina ahang hong thei hi. Tua hi a, mihau pa kiangah “Mihaupa aw, na mit natna pen a lamdang khat hi. A eng mel losiah bangmah na en kei in. Tua hileh hong hoih ding hi.” ci’n kam hong vaikha hi.\nAman in cileng mihau pa mit in a eng mel simloh a dang mel tuamtuam te a mu theilo ahi hi. Tua bang teng hangin mihaupa zong limsuaih siamte a inn ah sam in innza eng (tembaw si) a bungpi in lei venvan in a innsung, khansung le a vante cihte leh a et nading munkhempeuh a engza zut sak kawikawi hi.\nNi hoih khomkhat a kivei khit ciangin, mihau pa mit vel dingin topa hong hawhkik hi. Mihaupa nasem te inn kong ah puantual kang tawh hong lutsuk topa amuh uh ciangin innza eng thakhat in buak suk uhi. Topa in puan kangsilh ahih manin a pu mitnatna a suahkik loh nading in a engza ka buah uhi ci uhi.\nHih thute azak ciangin, topa zong hong nuikhia lela hi. “A zenzen in nang a eng mel mit limlang khat lei ziau lecin na sumbei nuamtuam ding bek thamlo na inn, na van te khempeuh a engza zong zut kullo ding hi. Hamsa pi in na kiim na paam a engza na zut tantan sangin, nang muhna liah ziau zaw lecin na kiim na paam zong hong kilaih ding hi.” ci’n mihaupa hong gen hi.\nLai-at siam minthang Leo Tolstoy in “Mi khempeuh in leitung kikhel na ding bek thei in, amah le amah kikhel ding phawk khalo hi.” na ci ngei hi. I kiim i paam ei deih bangin i khelsawm thei hi. Ei ma piciang tawh i teh hi. Ahi zongin tua piciang tawh eileei i kiteh ding kimanggilh kha thei hi.\nGandhi in “Leitung na khel nop dan lianin nang kikhel masa in.” na ci hi. Leitung ah thuman thutak tawh kidim hen nacih le nang thuman thutak kiplet pa himasa in.\n“Hong it in cih sangin hong it ingh” ci zaw ni. Zomite akilem theilo minamte ci in a gengen khat pen a nuak masa penpen, a heh masa penpen na hi zawsop thei hi. Mi gensiasia khat, mi a zah koko khat pen lungsim picinglo, lungsim niam mikhat zong na hi kha thei hi.\nNang kikhel masa lo in, nang deih bangin kuamah hong kikhello ding hi cih ahi hi.\nLai-at ; Nk Khanno\nPrevious: Thanemna i langkhat ah ~ Nk Khanno\nNext: Khapi a tawng niloh Ui (Barking At The Moon) ~ Rev. Zam Khat Kham\nZomi le Khangthak te mailam ding ~ Rev. Pau Khan Khai\nSermon lam paithei tangthu


url: =Biakna, Ngeina leh Lungsim puakzia :: ZOMI DAILY\nposted on 21 October 2017 at 12:52 am Lomkholna: News, Paukhatsuan\nNang na ngaihsun kha ngei hiam?\nMihingte’ tangthu a pongpi a i et ciang Biakna leh Ngeina a kikhen theilo in tonkhawm den hi. Gentehna in, Kawlbiakna icih Bohdah biakna pen hih minamte Kawlgam ong lutcil a a neihsa uh biakna hilo hi. Kawlgam tunkhit ciang a ong lut, a nung top uh biakna hi. Tua biakna thuzuih zia in a neihngeisa uh ngeina damdam in ong luahkhia a, tuhun ciang Kawl ngeina icih khempeuh Bohdah biakna ngeina ahi hi. Judah ngeina i cih zong, Israel minamte in tangtawng pek a kipan Pasian kiangpan a angah uh biakpiak zia leh Pasian tawh kizop zia tung a kilam ngeina ahi hi.\nZo ngeina e le? Pupa’ khang a i neih i ngeinate zong biakna tung a ki-nga, biakpiak zia tawh kizui a i zat ngeinate vive ahi hi. Tuhun ciang tua pupa’ ngeina pen Christian ngeina tawh damdam in kilaih a, ahi zong in i kiim i paam huzap hang in Kawl/Bohdah ngeina leh Hindu ngeina pawlkhat tawh a mehkhawm kha pian ihi hi.\nBiakna in ngeina piangsak OR Minam ngeina i cih, tua minamte’ biakna ngeinate hipah hi… cile’ng 80-90% bang man/dik pah lel ding hi.\nBiakna in ngeina dictate bekthamlo in mipi’ lungsim puakzia zong tampitak ong hei, ong influnce/dictate gige hi. A pongpi/lompi a i et ciang,…..\nHindu biakna abia Kalate.. Hindu biakna ah pasian tampi tak nei uh a, tua pasiante a lungsim uh pia kawikawi uh hi. A ngaihsutna uh pasian tampi ah tusak uh hi. Tua ahihman in leitung thu khatpeihpeuh ah zong a lungsim uh phut kawikawi, ngaihsun kawikawi uh ahihman in thu kawikaih a ngaihsut hat zawdeuh uh hi.\nKawl/Bohdah biakna leuleu ciang, pasianpi khat nei uh hitei napi, tua a pasian uh sang a lutol phungzite uh thupi zaw, bia zaw uh hi. Tua puantual san silh lutolte’n acih nak leh niallo, “hmanbah phaya, na cihbang hihen Topa aw”.. cih hilianlian mawk hi. Tua ahihman in nisim nuntak leitung thu ngaihsutna ah zong sawlna nuai ah thumang a nuntak, ngaihsutna a tamzaw ong hipah hi.\nMusolman biakna ciang, a biakna in ahilh thupi khat ah “upna tuamkaite, hemkhia hahkhia ding” cih thu hi a, amau’ upna tawh a kibanglo khempeuh upna tuamkai in ciamteh in hahkhiat ding lungsim gilo nei gige pah uh hi.\nChristian biakna i etciang, nuntak zia ding thuhilhna ah “itna bulphuh, nang le nang na ki-it bang in na vengte it in” cih himawk ahihman in midangte ading thu ngaihsutna, khualna, khinkhai ngaihsutna tawh nuntakna lungsim ong guan gige hi.\nHih biakna, ngeina leh lungsim puakziate in society ki makaihzia a kipan politics dong ong influence gige cih kimuthei hi.\nHindu biakna abia India ah democracy kizangthei napi, thu kawikaih, deihkaih leh thu nainawng tam mahmah phadeuh hi. Ahi zong in panmun tuamtuam pan pang dimdiam a sepkhop pankhop dan zong siam veve uh hi.\nBohdah biakna a bia nisuahna lam gamtepen democracy tawh kilem thei mahmah lo, ki ukcip, khat ii thupiakna tawh kimakaih lam ah thahat zaw pah hi.\nMusolman biakna abia gamte ah midangte khualna omlo, amau’ thu bek kimang ding utna lian a, gitloh gamhtatna lam uang deuh hi.\nChristian biakna abia, Christian biakna tung a kilam society ahi nitumna lam gamte ciang, midangte khualna, human rights thupi ngaihsut democracy ki-ukna gam vive ong suak uh hi.\nBiakna in ngeina tung bek hilo lungsim puakzia leh gam ki-uk zia/society kilam zia dong ong sai/influence/ dictate gige ahi hi.\n(Ngaihsut khak peuh ciaptehna a kong at suksuk maimai hi ei.) Pau Khat Suan\nPrevious: Langnih ahiam namsau ~ Tdkhen\nNext: Hih late zakik nuam tak ing ei


url: =Top Lage! Hackescher Markt! moderne …


url: =Saul in Endor ah amuh pen Samuel takpi mah ahi hiam? ~ MUC\nSaul in Endor ah amuh pen Samuel takpi mah ahi hiam?\nAdmin 10:13:00 PM Articles, Religion Articles, ZOMI SDA NEWS\nAgelh: Sia Zampi\nKumpipa in tua nu kiangah, “ Lau kei in. Bang mu na hiam,” a ci hi. Numei in “ Lei pana hong pusuak khia pasiante (kha) khat ka mu hi,” a ci hi. Amah in, “Amah bang tawh kibang hiam?” ci-in a dong hi. Tua nu in, “Puteek puantual silh khat hong paito hi,” a ci hi.Tua ciangin Saul in Samuel ahihlam thei a, kunsukin a mai leilam ngatin a khupbawh suk hi. 1Samuel 28:13,14\n1 Sam. 28 sung i sim ciangin Saul leh Endor khua a dawi aitawinu thu kimu thei hi. Pawlkhatte in hih mun bulphuh in sikha hopihna (spiritualism) leh si theilo mihing nunna, cih upna nei uh hi. Mi sisate tawh kihona (necromancy) peuhmah Lai Siangtho in hong hilh lo hi (Siampi.19:31, Thuhilhkikna18:9-12, Isa.8:19-22, 1Khang.10:13, 14). Tua bang peuhmah a om theilo hi a, dawi’ nasepna ahih manin Pasian in deih lo hi. Tua ahihleh hih munah Saul in a muh pen kua hi ding hiam? Samuel takpi mah maw? Ahih keileh kua ahi hiam? cih i kikum ding hi. Hih mun tawh kisai-in Lai Siangtho khiatzia nih om a, tuate i kikum masa ding hi.\n1 1. Kamsang Samuel takpi mah a kilangh hi ding hi\nHih muh zia pen apocryphal laibu Sirach 46:16-20 (c. 180 B.C) ah kilangh masa pen hi. Pawl khatte muhna-ah Samuel pen a pumpi om lo-in a nunna (soul) tawh a kilangh hi dingin um uh a, ahi zongin Augustine (354-430) leh a dang pawl khatte in Jesuh sihna pan a thawhkik mah bangin Samuel zong Pasian in nungta kik sakin a pumpi mahmah tawh a a kilangh hi dingin um uh hi.Tua ahih manin Samuel diktak hong kilangh hi, cih upna in kha bek tawh tho kik ding cih ahih manin mi khempeuh a sih khit ciangin pumpi tawh tho kik ding cih upna tawh kilehbulh hi.\nSamuel takpi mah hong kilangh hileh Lai Siangtho mun dangte tawh kitukalhin buaihuai mahmah ding hi. Pasian in Israelte tungah misi khinte tawh kiho-na zang lo-in ngattakin na hilh hi (Thuhilhkikna 18:10, Siam.20:6). Tua ahihmanin Saul tungah Samuel takpi kilangh thei lo ding a, Pasian in ama deihloh, a kham thute tawh mite hopih ngeilo hi.\n2. Samuel kineih dawite hi ding hi\nSatan ahih kei leh dawite in Samuel kineihin Saul a khem hi ding hi ci-in Tertullian (A.D. 155-220 ) leh a dang pawlpi makai masate in ngaihsun uh hi. Hih muh zia in Lai Siangtho tawh kituak pen hi.\nKha Siangtho in Saul taisan a kha gilo in zo gawp a hihna i mu hi (1Sam.16:14-16,23; 18:10, 19:9). Ai sanna hanga mawhna leh lehdona a kibang hi a, milim bia a gamtatsiatna leh kiphatsakna (Heb. “qesem” hi-a dawi aitawite tungah mailam thudotna ahi hi. 1 Sam.15:23) a kibang ahi hi. Saul in hih bang gamtatnate tawh mawh ahih manin Samuel in taai hi. Saul in dawi aisante kiangah mailam thu ding dong hi ( Heb. qasam, 1Sam.28:8 ); Hebrew- in “qasam” cih kammal in dawi aisante tung a kizang kammal ahi hi (Gam.22:7, Josh.13:22, 1Sam.6:2 ).\nEnDor-ah dawibiate zat ngeinate–Endor khua-ah Israelte sangin Canaan mite tam zaw uh a Israelte ngei-na sangin Canaan mitee ngei-na zui zaw uh hi. Archaeologist-te muhna-ah “Canaan mite in a sisa pu leh pate nasia takin bia uh a, biakpiakna leh kithoihna lim zat mahmah uh hi, ci uh hi. Ugaritic tablet sungah Canaan mite in a sisa a pu a pate uh bia uh a, tua hunlai a kumpite in thupha a ngah theih nadingun amau mai a kumpi sem a sisate bia uh hi, ci-in kigelh hi. Hih bangin a biak uh ciangin amaute in a sisa a pu a pate uh leh a sisa kumpite dawi pasian suak uh hi, ci-in um uh a, tuate pen “ Elohim” ci uh hi. Tua ahih manin hihlai-ah Saul thu dot dawi aisan nu in leisung panin pasiante (“god”KJV ) hong pai a ci ahi hi (1Sam.28:13).\nLai Siangtho hilhcian pawl khat in Hebrew lai-in dawi aisannu kammal zat “Elohim” a tam genna pen khia khial uh hi ( a tam genna-in “ amaute leisung pan hong paikhia uh hi.” 1Sam. 28:13. Hih pasiante cih kammal pen pasian tampi a bia-te (polytheist) in a zat den uh kammal hi- a, ( 1Sam.4:8, 17:43 ), pasian tampi om hi, cih a lahna-un a zat den uh kammal ahi hi. Saul in dawi aisan nu kammal sungah a tam genna-in a zat “pasiante tawh a kibangte leisung pan hong pai khia “ cih pen hoih takin sit cian lo-in “ Amah kua tawh kibang hiam?” ci-in a tawm genna (singular participle) in a dot ciangin numei nu in zong Saul’ kammal la kikin “puteek khat hong pai khia,” ci-in a a tawm genna (singular participle) hong zang kik hi. Dawi aisan nu in Saul’ deih bangin thu a gen kik ahi hi. Bang hang hiam cihleh Saul in dawi aisante leh misi thudongte a gam sung panin hawlkhia hi (1Sam.28:3). Hih munah dawi aisan nu in Yahweh Pasian’ min sagih vei pulaak hi. Yahweh min a lawh pen a lamdang hi lo hi, ahang in pasian tampi a bia-te in pasian dangte min a lawh ding uh haksa sa lo uh hi.\nLai Siangtho hilhcian pawlkhat in a genna-ah numei nu in Saul nek dingin a piak sa pen nek dingin a gawh tawm hi lo hi, ci uh hi. Ahang in ganhing a thahna leh nasepna a lak kammal (verb) Hebrew ah “tabach” kizanglo a “zabach” kizang hi. A khiatna in milim biakna in a kizang a kihonthah ganhingte genna-in a kizang kammal ahi hi. Tua ahih manin hih munah Saul in a nek meh pen milim biakna-in a kigo-sate ahi hi. Pasian in milim biakna in a kizang sate nek ding nakpi takin kham a, Israelte in a nek khak uh ciangin Pasian heh mahmahin daan (punishment) pia hi ( Gam.25:1-3,Late 106:28 ). Milim biakna a kigo sate ahih manin Saul in amasa-in nek ding nial hi (28:23).Tua ahih manin hih numei nu in dawi biakna sungah Saul a lutpih ahi hi.\nSaul’ tungah daan piakna kibehlap–Hih munah Saul in a mailam thu ding a theihnop luat manin dawi aitawi nu kiangah pai-in a mawhna behlap a Pasian tungah khial thuahlai hi. A mas-in Saul in ama hoih sakna tawh siampite bek in a septheih meihal biakna pia- a (1Sam.13:10-14), tua banah Amalekte a do-in Pasian’ deih bangin sem lo ahih manin Pasian in amah kumpi dingin nial hi (1Sam. 15:13-35). Saul tung aa kilangh Samuel in Topa in Philistia-te khut sungah Israelte leh galkapte a piakna, zingciangin nang leh na tapate kei tawh i om khawm ding hi, ci-in gen hi (Isam.28:19). Saul in Topa thumang lo-in Amalekte tunga ama thangpaihna tawh kizui-in sem lo ahih manin Topa in hih bangin a bawl ahihna gen hi (ISam.28:18). Ahi zongin Pasian’ deihloh misi hopihna Saul in a zat manin Pasian hehna a gen hi lo hi.\nSaul tunga kilangh Samuel kineih pa in Samuel diktak ii kammal mah zangin Saul tungah thugen a, ahi zongin Samuel in dawi aisante thudotna a hoih lohzia a gen pen Saul tungah Samuel kineih pa in pulaak nawn lo hi (1Sam.15:23, 28:8). Ahi zongin Saul’ sihna pen Topa thu zui lo a, a lamlak dingin dawi aisante ( vankahte) thu a dot hang hi, ci-in Lai Siangtho in siangtakin hong hilh hi (1 Khang.10:13,14).\nA tangtung khin lo genkholhna – Numei nu in a genkholh khempeuh a vekin tangtung khin lo hi. Numei nu in Philistines-te khut sungah Saul si dingin genkhol a, ahi zongin Saul in amah leh amah kithatin a luang Jabesh Gileadah kivui hi ( 1 Sam.31:12,13 ). Tua bek thamlo- in numei nu in a genkholh bangin a zingciang a gal kido-na-ah Saul’ tapate khempeuh si khin lo uh a, a tate sung pan Ish-Bosheth hinglai hi ( 2 Sam.2:8-10 ). Samuel hing kikin a gen hileh a gen bangin tangtung khin ding hi, a hang in “Samuel khangkhanga, Topa in ompihin ama kammalte khat beek lei-ah a kiasak kei hi (1 Sam.3:19).\nSaul’ tung a kilangh Samuel kineih pa in a genna-ah Saul leh a tate kei tawh hong om khawm ding uh hi, ci hi. Koi-ah om khawm ding uh hiam? A sih khit uh ciangin Pasian’ deih bangin a gamta Pasian’ mipa leh Pasian’ deih bangin a gamta lo kumpipa mun khat ah om khawm ding uh ahi hiam?Hih munah dawi aitawi numei nu in misisa khempeuh leinuai-ah pai hi, ci-in a gen nuam hi a, ahi zongin Lai Siangtho in tua bangin hong hilh lo hi.Lai Siangtho in hong genna-ah misi sate in bangmah theilo uh hi (Thuhilhsia 9:5), amaute in pau thei lo-in Pasian phat thei lo uh hi (Late 6:5, 88:11, 115:17), a husanna a bei ciangin lei ah ciahkik uh a, tua ni mah in a ngaihsutna te uh beita hi (Late146:4), amaute in Pasian om na thei nawnlo uh hi (Job 7:21), amaute aa dingin lametna om nawnlo hi (Isa.38:18).\nSaul leh numei nu in Samuel taktak mulo uh hi – Pawl khatte in “ Saul in Samuel ahih lam thei a” (1Sam.28:14) cih Lai Siangtho kammal pen a khiatzia man lo hi dingin ngaihsut uh hi. Saul in dawi aitawi nu kammal um-in Samuel a muh loh hangin a mai leilam ngatin kunsuk hi. Hih munah “thei” (Hebrew ah “yada”) cih kammal pen “lungsim tawh upmawh theihna “ cih khiatna nei kammal hi a, 1 Sam.4:6 ah “ Philitines-te in Israelte giahphualah a pasiante uh pai hi, ci-in thei uh hi,” cih thu a genna-ah “thei”(Hebrew ah “qada” ) cih kammal zang a, ahi zongin Israelte giahphualah a om pen Pasian hi lo-in thukham singkuang ahi hi. Tua ahih man “thei” (“qada”) cih kammal a kizat ciangin a hi takpi theihcianna cih hi lo a, lungsim tawh upmawh theih cihna ahi hi.\nNumei nu in Samuel a mu hiam? Numei nu in Samuel tawh a kibang khat mu a, ahi zongin tua a muh pa pen amau kiangah a om lam gen lo hi.\nLai Siangtho i sim ciangin Piangsakpa bek in sihna panin a tho kiksak thei ahihna kimu hi (John11:25), Pasian in En-Dor a numei nu bangin dawi nasemte zang ngeilo a, “ Note lakah numei ahikeh pasal, aisiam ahikeh dawi lawm neite thah pelmawh ding ahi hi. Amaute suangin na deng ding uh hi, amau sisan amau lutunga tu ding hi,” ci hi (Siam.20:27). 1 Sam. 28 sung hoih takin i sim ciangin Canaante dawi pasian ngeina zangin Saul tungah dawite Samuel kineihin kilangh ahihna kitel mahmah hi. A nungta, a vanglian Pasian in milim bia-te ngeina zui in gamta ngeilo hi.\nEllen G. White genna\nEn-Dor khua dawi lawm neinu kianga Saul pai-na thu in Lai Siangtho sim mi tampi lungmangsak hi. Pawlkhatte in Saul hopih Samuel pen Samuel taktak mah hi, ci uh hi. Ahih hangin, Lai Siangtho in Samuel taktak ahih lohna hong tel lah mahmah hi. Mi pawlkhatte upmawh bangin Samuel in vantungah om ahih leh, Saul tawh kiho dingin Pasian hiam, Satan hiam sam hi ding hi, a ci zong om hi. Ahih hangin, Pasian in mangmatna tawh hi taleh Urim tawh hi taleh, kamsang tawh hi taleh Saul hopih nawnlo ci ahih manin, tua Samuel pen Pasian sapkhiat ahih lohlam kithei hi. Pasian in mite a hopihna lampi oma, Satan lampite zangh lo hi. Satan khutzatte tungtawnin thu puak lo hi.\nA thu mahmah en le’ng Satan kiang pan ahih lam kilangh mahmah hi. A ngimna-ah Saul kisiik nading hilo-in, siatna a bawl beh nading hi zaw hi. Hih bang thu in Pasian tawh kituak lo a, dawi lawm neinu a dot manin, Topa in amah si-sak-a a gam Jesse tapa David khut sungah a ap hi,” ci hi (1 Khang.10:13-14). Hih munah Saul in dawi dongh-a, Pasian a dotlohna kitel muh mahmah hi. Pasian kamsaangpa, Samuel, tawh kiho lo hi.Satan in Samuel taktak tawh kiho-sak thei lo hi.Samuel taktak hingkiksak thei lo hi.Tua ahih manin, Satan in Saul hopih dingin, Samuel tawh kisuunin amah leh amah a kilak hi.\nMisite tawh kiho thei lai-in, thu kidongh thei lai hi cih upna in dawi tawh kiho theihna piangsak hi. Tua bang dawi tawh a kiho theite in misi khinte tawh a kiho bangin kituat uh a, tua misite in mailam hun ding thu a theikhol a sa uh hi. Misite hopihna leh thudotna tawh kisai Isaiah in, “mite in Pasian dongh lo-in, a sisate a dongh uh hi” ci-in a gen hi. Isaiah8:19.\nMisite tawh kiho thei cih upna in lawki milim biate upna bulpi ahi hi. Lawkite pasiante pen taanglai-a mi muanhuai, mi thahatte hi, a ci uh hi. Tua hi-a, Lawkite biakna in mi sisate biakna ahi hi. Bethpeor khua-a Israelte mawhna hih bangin gen hi. “Israelte Shittimah teeng uh a, Moab numeite tawh mawhin a pasiante uh maai-ah kuunin, biakpih uh-a, a pasiante uh kipaaina ante zongh a neekpih uh hi.” Hih thu lian mah laphuakpa in gen kik a, “Israelte in Baalpeor mawhna bawlin, misite kipaaina an a ne uh hi,” ci hi. Late106:28.\nMi sisate pasian banga thupi sakna in lawki ngeina khempeuh-ah om a, misite tawh kihopihna zongh a neitek bangin a kigeen uh hi.Tua pasiante in a deih thute uh mite kiangah a gen bangin kituat hi. Thu zongh kidongh leh a dawng thei dingin upna om hi. Hih thu tawh kisai-in Greekte leh Rome mite a minthang phadiak uh hi. Sikha hopihna ci-in min pia uh-a mun tuamtuamah kizeel pak hi. Ahih hangin a kihopihte un misite hi lo-in dawite ahi uh hi. A sisa a sanggam, a meeltheih, a tanaute uh meel pua-in, dawite kilangh zeelzeel uh-a, tua pen a mu-te in a sanggam, meeltheih, tanau taktakte a sa uh hi. Tua dawite in a sisate nuntaak ziate thei mahmah uh a, amau kampau dan, amau duh leh deihte geenin, amau gamtat ziate bang in om uh-a, a nungta laite in a muh uh ciangin, a takpi mah a sa uh hi.Tua bangin mite in a sisa a lawmte uh vantungmi suakin van laizang khawngah a leeng kawikawi dingin a ngaihsun uh hi. Tua banga dawite thugeen kammal khat leh nihte pen a zate in Pasian thu sangin thupi-sa zaw uh hi.\nTu huna dawi hopihna, nidang lai-a dawi lawm neihna leh milim biakna in a kibangh vive hi-a, misite tawh kiho thei cih thu bul phuhna pan vive ahi hi. Satan zuauphuahna, kheemna a hi zaw hi. Eden huanah Satan in, Eve kiangah, “Si takpi lo ding hi teh: hih singgah ne leucin pasiante bang ding cih Pasian in thei ahih mana hong khaam hi” ci-in a kheem hi (Pian.3:4,5). Dawi hopihna in kheemna bekbek, zuauphuak maangpa pawi lahna ahi lel hi.\nA sisate tawh kihopih bang daana a omloh na dingun Pasian in Hebia mite khaam mahmah hi. Tua bang dawi hopihna a neih loh nadingun a kongkhaaksak hi. “Misite in bangmah theilo hi… Vannuai nate lakah sep theih khat zongh a nei kei uh hi.” Thuhilhsia:5,6 . “ A hudiik pai khia a, lei ah a ciah kik hi, tua ni mah in a ngaihsutna khempeuh sia mang hi(beimang)Late 146:4. Topa in Israelte kiangah, “Dawisa kiang, dawi aaisaan siam kiang leh dawi lawmnei kianga paite ka nungngat dinga, Israel lak panin ka nawlkhin ding hi” ci hi. Siam.20:6\n“ A kihopih thei mi site in amau tawh kiho hi lo-in Dawi maangpa naseemte, dawi gilote tawh kiho ahi uh hi. Taanglai milim biakna pen Lai Siangtho in dawi biakna ci hi. Paul in milim biate tawh kisai in: “ Gentile mite biakpiakna in Pasian adingin hi lo-in, dawite ading ahi hi. Tua ahih manin, dawi biakna tawh kizopna na neih loh na’ngin kong deih sak hi,” ci hi (1Cor.10:20). Laphuakpa in Israelte thu hi bangin gen hi; “amaute in a tate uh dawi biakpiakna in a nei uh hi,” “A tate uh Canaan gam milimte paaina in a nei uh hi.” (Late106:37,38). A sisa a pu a pate uh bia a kisak uh hangin dawite bia a hi gige uh hi.\nTu huna sikha hopihna ih cih in tanglai-a dawi biakna, dawilawm neihna ahi hi. Tanglai peka kipanin Pasian in tua banga dawi tawh kizopnate neih ding phal lo hi. “Hun nunung ciangin mi pawlkhatte in upna maan pan lampial khia-in dawi gilote upna, dawi’ zolna thu a ngai ding uh hi,” ci-in Lai Siangtho in a genkhol zo hi (1Tim.4:1). Thesaloni khua mite kiangah Paul in nihvei a laikhakna ah Jesu hong paikik madeuh-a Satan in sikha hopihna tungtawna a nasep daan ding gen hi. “Satan in a vangliatna khempeuh tawh na lamdangte leh kheemna a tuamtuamte a bawl khit ciangin” Khrih hong pai pan ding hi, ci hi (2 Thess.2:9). Tanglai Israelte mawhna bawl dinga a hanthawn kamsaang zuaute a om bangin, Topa nangawn nial a, hilhna maan lo tangko dingin thu hilhsia zuaute hong om ding hi, ci-in Peter in zong genkhol zo hi (2 Pet.2:1,2). Sikha hopihna a um mite in Khrih nial ding uh hi ci-in Sawltakpa in hong hilh hi. Sikha hopihna makaite in “zuau bulomtang ahi uh hi.Amaute in Khrist langpangte ahi uh hi” ci-in John in hong hilh hi. 1 John 2:22,23.\nSatan in Endor khua-a numei tungtawnin Saul sih nading a genkholh mah bangin tangtung ahih manin Israelte’n tua numeinu kiang zuanin, thu dong pahpah le uh a deih hi. Tua hi leh Pasian kiang pan lam pialin, Pasian kiangah thu dong nawnlo in, Satan pen amaute lamlakpa banga a neih ding uh Satan’ deihna ahi hi. Sikha hopihna tungtawnin Satan in a siamna khempeuh zangha, mi tampite in mailam hun ding thei thei ci-in, bok lutlut uh hi. I mailam hun ding thu i theih kholh ding pen Pasian deihna hi lo hi. Pasian in i theih dinga kisam a sak loh thute Satan in hong thei sak nuama, tua bangin amah (Satan) i muan zawk nadingin na a sem niloh hi. Mailam thupiang ding theih nop man khutlamen theite va dot khawng zong Pasian in deih lo hi. Pasian in i nuntaak sunga, lauhuaina om lo-a, limtaka lam i pai theih nadingin a Thu Siangtho hong pia khin zo hi.\nMi tampi in a piang ding thute ngaklah lua cih bangin, a kisam lopi’n theih nop nei uh-a, lungduai takin Pasian lam lahna a ngak kei uh hi. Tua ciangin, thungetna neilo, Jesuh tawh kipawl lo, Pasian lamlahna tawh kituaklo, lampi dang tawnin, amailam hun ding thute ahi zongin, a theih nop khat peuh dot nopna tawh dawi nasepna sungah a kitun uh hi.\nHih bang lampi i tot ding Pasian in a deih lohna hong tella mahmah khin hi. Pasian phal lohpi-a i mailam hun ding i theih nopna in Pasian’ muanna kiam sak hi. Tua ciangin, Satan hong pai in, i mailam hun ding thu leh a beisa thute dong dingin sikha hopihna ah i va lut ding hong hanthawn hi. A beisa thute maan taka hong gen theih manin, mailam hun ding thute zongh gen thei in teh cih upna hong nei-sak hi. Satan in khang tampi sung hih thu tawh kisai- in nasia takin sem ngei khina, tua bang ahih ciang tua bang piang thei cih bulphuh in i mailam ding thu tawm a kician takin hong gen thei mah hi. Tua bangin mi tampi hong khem a, ama huang sungah thong hong kia-sak hi.\nSaul kianga dawi ii genkhiat thuin genkholhna leh taaina ahih tei hangin, Saul kisikkik nading hi lo-in, siatna ah a tun baih theihteih nading ahi zaw hi. Dawi ngimna peuhmah in mite kisiat nading vive ahi hi.Mite in Pasian thukham awlmawh lo-in, paam paih in, a hoih lo, a kihhuai theithei gamtatna a neih nadingun, dawi in a tawsawn niloh hi. Dawi hopihna upna in sihna, mawhna, thukhenna, daan piakna cihte omlo hi ci-in hilha, mihingte in a mawh theilo Pasian leh dawite kikalah om hi cih upna nei sak hi. Thukham omlo-in, i duh i deih lian penpen in thukham hi ci uh-a, bang bang i gamtat hangin kuamah’n hong saipih theilo hi, cih upna a nei-sak hi. Dawi hopihna biakna sunga lutte in mawhna pen mawhna bangin a mu nawn kei uh hi. A cinglo, mawh baangsa i hih baanah, kihhuai semsema, Pasian mai-ah a deihhuai nawnlo, a kihhuai, deihtaak cing zo nawnlo, siatna thuak ding bek ih hih ding Satan deihna bulpi hi. Tua hi-a, i lungsim sungah a hoihlo ngaihsutna khat hong luut ciangin, i picinsak baih theihtheih nadingin Satan kitaaklah mahmah hi.\nSatan in Canaan gam pen ama gam hisak den nuam hi. Ahih hangin, Israelte’n a luah uh ciangin, Pasian thukham pen gamsung thukham in nei uh-a, tua ahih manin Satan in Israelte muhdah theih tawpin mudah-a, a kisiat nading vive uh a vaihawm hi. A dawipihte sawlin, Israelte gamah milim biakna omsak a, milim biakna mawhna hangin teeltuam mite Gam ciam pan mun tuamtuamah a kikhen keek uh hi. Israelte a kikhen keek ding deihin a sep theih tawpin a sem hi. A miten a thukhamte a zuih theih nadingun Pasian in a mite hih leitung kihhuainate lak pan a pai khiatpih hi.\nTaanglai Israelte tunga a gen bangin Topa in tu huna, a mite kiangah zong hong gen ahi hi. “ Aisaan siamte, dawite, dawi lawm neite zuan kei unla, pawlbawl kei un,” “tuate Topa in kih hi” Siam.19:31, Thuhilhkikna 18:12.\n1. Andreasen, Niels-Erik A. “Death: Origin, Nature, and Final Eradication,” Handbook ofSeventh-day Adventist Theology, ed. Raoul Dederen ( Hagerstown: MD. Review and Herald, 2000 )\n2. Goldingay, John. Old Testament Theology, 2 vols: ( Downers Grove, IL: Inter-Varsity Press, 2003).\n3. Kent, Grenville J.R. “Did the medium at En-Dor really bring forth Samuel?” Interpreting Scripture Bible Questions and Answers, ed. Gerhard PfanfI ( Hagerstown: MD. Review and Herald, 2010).\n4. White, Ellen G. Patriarchs and Prophets . Pacific Press Publishing Association, Mountain View, California,1917.\nSource: MUCnews, July-Sept(2019)


url: =Nuntakna lamlak – 3 ~ T. Sawm Lian :: ZOMI DAILY\nposted on 27 March 2017 at 3:00 am Lomkholna: Article, Sawmlian\nNAUPANGTE SIAT THEIHNA :: A thupi lo a i ngaihsutte pen a thupi lo taktak zong hi lo, a thupina i theihloh man hi thei hi. ‘Ngaihsut taak kei,’ ‘thupi kei lua’ i cihte hangin bawlphat theihloh siatna lian hong tung thei hi. Mi a pilna leh siamna a san semsem leh naupang kep a kisapna, a manphatna leh mailam huna haksatna tung ding tampi a vengsak ahihna thei uh a, khuasunga khahzau gawp lauhuaina phawk uh hi. Naupangte gitloh theihna pawlkhat en dih ni:\n1. Innkuansung nuntakzia (family environment) : Naupang in nuntak khuasakzia, pau leh a kisam khempeuh a sin masakna penpenin innkuan sung pan ahi hi. A innkuanpihte in a sinsakna bangbang pen ahi ding mah sa khin pah hi. A pau theih cilin kam hoih lo tuamtuam a kisinsak leh tuate zang paisuak hi. Zu zuakna inn pana khangkhiate in teengta kineihna na lengah zu zuakin pang pah uh a, Pasian thu tawh a kimakaihte in innkuan thunget khopna khawng nei pah uh hi.\n2. Nek le tak haksatna (economic problems) : Nek le dawn, sum le pai haksat luatna hangin mi tampi kisia hi. Nu leh pate in tate tungah zawnna (poverty) pen a sia lama zat hetloh ding sinsak kisam hi. Mi pawlkhat sum le pai neihloh manin amau pumpi mahmah a zuak, ahih kei leh Pasian leh kumpi’ deihloh zatui zaha, khamtheih guihtheih a zuak peuh om thei hi. Ei neih tawh kituak a gamtat sinsak a, neih phakloh leh ei dinmun tawh kituak lopi a nuntak sawm lo ding leh, mi lakah maizumna a zang lo a, nasep kuhkalna a zang dingin hilh kisam hi.\n3. Nu leh pate lametna lian lua (high perental expectation) : Nu leh pa pawlkhat in a tate tungah lametna nei lian lua uh ahih manin a tate un siat lawh hi. Mihing siatna tampi lakah hi pen kihel hi. Tate hih theih leh lungsimin a zawh, amau kingapna ngaihsutpih lo a, tua bangin omin, tua sinin, tua semin, tua laiah ….. ciin nu leh pa pawlkhat in amau hoihsak leh lunggulh teng a tate uh hihsak sawm thei uh hi. Mi khat pen a lunglut lam leh a siamna lam ngaihsun loin a nu leh pa in engineer hi dingin deih uh hi. A pate thu mangin haksa sa pipi in engineer sinin sangah kah a, a sangkah/laisim cimtak lua, zo lo kisa lua mahmah ahih manin a sinlai a zawh main amah leh amah kithat hi. A lawmpa in bel sinzo sam hi. Ahih hangin a laisim a zawh ciangin ama lunglut lam manzaih (photographer) nna mah sem ahih manin a engineer sin pen bangmah a khiatna om lo hi.\n4. Veng le paam hoih lo (bad neighbourhood) : I mit a i muh leh i bil a i zak mun/nawhte in i ngaihsutna-ah lianpi in nna sem hi. Mihing ginat leh ginatloh pen kim le pam, veng le pamte hang zong hi thei hi. Zu khamkham a kimuhdenna munah teeng leng naupangte in zukham pen mihing ngeina peuh sa thei ding uh a, zatui kisunte a kimuhden theihna munah teeng leng zatui kisut lauhhuaina naupangte in thei lo ding hi. Tua ahih manin teen nading mun teel siam pen naupangte mailum hun dingin kisam mahmah hi.\n5. Kineu ngaihsutna (inferiority complex) : Zomite lungsim sunga a lian mahmah khat pen ei le ei kineu ngaihsutna, mi hih theih hih thei lo dinga kingaihsutna om ahi hi. Zomi ulian khat in, “Kei bel kumpite in hong deihsak mana hih ka dinmuna a om ka hi kei a, ka hihna (siamna, theihna, service etc) in cit mana om thei ka hi hi” ci hi, ciin gen ngei uh hi. Mi van a gu maimai ding khawng bek a kingaihsun lo a, nu leh pate in tate lungsimah cihtakna, kuhkalna, thuakzawhna leh picinna tuh kisam hi. Naupangte lungsimah kimuanna (self confidence) a neih theih nadingin amau hih theih ding nna vaihawmsak a, sepsak hoih hi. Amah leh amah a kimuangngam lo mite in kuamah muangngam lo hi.\n6. Naak ukcip lua (over restricted) : Naupan laia ki-ukcip luate a picin uh, ahih kei leh amau thu a hong om uh ciangin nuntak siam lo uh hi. Nu leh pa pawlkhat in inn sungah a tate nopsakna lam leh a sep utte khempeuh khamcip thei uh a, tua bang mite mun dang, a nu leh pate kiang loah a om ciangin omdan siam lo uh hi. High school leh higer secondary pawlkhatah sangsiate strict lua mahmah uh a, tua pana sangnaupangte hong passed khiat uh a, college hong zop uh ciangin college life nuam sa lua uh ahih manin laisim ding zong ngaihsun lo thei uh hi.\n7. Khahzau lua (never restricted) : Hun-awl hau lua leh sepding nei lo a naupang a om uh leh siatna tawh kizom nuam mahmah hi. Vak haat lua, khua laka tam luate in gamtat siatna tuamtuam bawl baih mahmah hi. Nu leh pate in tate vakna leh a paina lam uh theihpihin, kithuahpih tam kisam hi. Kua tawh kikhawl a, a vakhiat ciang bang sem a, koi munah pai zel hiam cih pen nu leh pate in theihpih kisam hi.\nMihingte, i nu’ pum sung panin i piankhiat cilin i sia le pha theihna kibang kim hi. Tua i suahkhiat a kipanin i nu leh pate hong kepdan leh makaihdan tawh kizuiin a hoih deuh leh a sia deuh, a thumang leh a thumang lo deuh, a thuman leh a thuman lo deuh, a migi leh a migi lo cih bang ki-om hi. Kimakaih zawh mana kihoihkim ahihloh hangin, mi tamzawte siatna pen kimakaihna maanloh man, ahih kei leh kimakaihloh man ahi hi.\n~ T. Sawm Lian, Daihna Cabin 22/3/12\nPrevious: Ui photo khat hangin Russia ah pasal khatin alawmnu Acid buakin meitawh hal ~ ZD\nNext: Singapore nupa kopkhatin inn nasemnu an ngawlhcip in agihna 20kg kiamliang ~ ZD\nSuanzang AG Biakinn Meikang\nKa muhpak US Gamthu pawlkhat (13) ~ Awn Za Pau


url: =Lei le Ha zong kipet ~ JK Kam :: ZOMI DAILY\nposted on 11 August 2016 at 7:00 am Lomkholna: Article, JKKam\nA. Paunak ii a khiatna etkakna :: Hih paunak a khiatna ding ih ngaihsutsut ciang hih a nuai a bangin ki ngaihsun kak thei hi;\n(1) Kipet ( a nih un peh thuak tuak bek, amau peh hilo) Passive Voice :: ”Kipet” : Cihtak ciangin English grammer dan in ih Zolai tawh let khia hi le hang Lei le Ha a nih un pehna a thuak tuak hi ding uh hi. A pet khat (subject) om lai ding hi. Gtn: Bawng kikhawi, vok kigo, inn kiphel, sing kiphuk, leiba kiloh..,\n(2) Kipet ( A nih vua kipet thuk tuak) :: Lei le ha tegel pen a nih un (subject hi tuak) ki pet thuk tuak in a dang ten va mu in a muhna bang a gen kikna hi ding hi.\nGtn: Jack le ngalkhawhang ki laai, bawng le lawi ki sii, amaute ki kawi, ki nuak, sing le suang kigawi..,\n(3) Kipet ( a pet, ei sep hilo a hang khat tawh a hun tun ciang a piang tawm thei thu) :: A min i lawh te i sep a hi hetlo, thudang khat hang a hun khat ciang a piangtawm thei thu te zong om hi.\nGtn: Ka savun puan kikek ta, ih thampheng buk kiia ta, mualpi ki cim, tu kum buh kihau, an kikham ding, bawngnawi kigawl ta ding ( ei le bawngnawi ii sep hilo) ih lo ma lak tut zawh i sawm leh, khua kimial thei kha ding ( ei le loma i mialsak hilo)\n(4) Kipet (khat i peh a hih hang a nih un kipet min pua) :: Lei le Ha te nih lakpan khat zawzaw in pet hi hamtang ding hi. A hi zong a kigen kik na ah ” kipet” ki ci se hi. A nih un ”kipet” cih min pua se hi.\nGtn: nupate kivua (a pasal i vuak bek hi na pi ),\n– ih zinte nih gaal mual pan kitaisan( a taisan khat bek hi na pi ),\n– zu kham tegel a ciahna lampi ah kithat ( khat zaw i thah bek hi na pi ),\n– ka ui nutate nawitep kiphallo zen ei ( a pi i phalloh bek hi napi )\n– ”a tung masa kingak ni” ( a ngak khat bek hi na pi ),\n– ”gen khialh a om leh kisangsiam ni maw” ( a thugen a ngaite bek hi na pi )\nB. Bang hang a ”Lei” le ”Ha” kipet uh hiam? :: Ciang mam nih ki-awk theilo a, a maam lote bek ki-awk thei hi. Lei in pet theilo a ha bek in pet thei a hih manin ki pet i cih hangin Ha bek ii peh a hi hi. Bang hang in kipet kha thei uh hi ding hiam?\n(1) ”Lei” in a om lohna ding mun ah a om khak hun ciang ”Ha” in pet kha thei bek hi. :: Lei i nasepna a huang leh a omna ding mun pen Ha kual nih i sunglam, kam sung teng ah Ha ii haai dingin an teng a lum let kawikawi ding a hi hi. Khat veivei ciang Lei in a ma huang pua lam a va kaan khak hun ciang Ha in phawkpih khalo a, a ma sep theih sun ”peh” bek a hih manin nasep zo tak in a pet suk hi lel hi. Lei in na a sak mahmah hangin Ha in theipih khalo lai hi.\nKhat veivei nupa kal, innkuan sung, ki pawlna khat peuh sung a ki tot kiselna te a hang kan le hang ei pan lohna ding mun a ma ih lak khak man na hi kha thei zel hi. Tua bang hun ciangin tua mun a ma pangkhin sa te in a mau panmun tawh ki tuak in thu hong gen ciangin na ih sa kha thei ding hi. A hi zongin a gente a dingin a gen ding mah na hi zel a hih manin ei na saklam hong theihpih khalo in om phiuphiau a, tua bang a a om phiuphiau pen ei hong thusimlo lua in ki khasiat lak leuleu ih hih manin ki thang pai semsem in ki telkhialhna tawh ki langneih nopna hong piang tawm thei hi.\n(2) A nih un ”kipet” min pua uh :: Lei le Ha ki pet ih cihna mun ah ”kua in pet a kua in peh thuak hiam?”cih ki gen se lo in ”ki pet” kici lel hi. Lei le Ha in mun khat ah om khawmin pumpi buppi a ding in hanciam takin mapang khawm uh hi. Ma a pangkhawm dingte a hih man un munkhat ah na sem khawm uh a, nasep hanciam lua tuak uh a hih manin a ki pet kha hi zaw hi. Nasep thadah tuak uh hi leh ki pet kha hetlo ding uh hi.\nLei le Ha ki pet ih cihna mun ah ”kua in pet a kua in peh thuak hiam?”cih ki gen se lo in ”ki pet” kici lel hi. A taktak in Lei in pet theilo a Ha bek i peh a hi hi. A hizongin hong ki peh khak hun uh ciangin a nih un ”ki pet” cih minsia hong ngah khawm mawk uh hi.\nNu pa khatte ki tawng, ki vua uh cih pen a gen sawn te’n kua in vua a kua in vuakna thuak cih a gen se loh hang in a maugel ii pianzia pen ”ki vua” cih thu hi.\nKipawla nasepkhopna huang khat sung ah ki tot ki selna, buaina, siatna thu khat hong pian ciangin kua in pan a, kua in thuk kik a, kua khial a, kua man hiam? cih i theih khit loh hangin a ki tawng lak a kihel khateng in ”kitawng” cih min a pua hong suak hi. Ei i khial het kei phial zongin mite tung ih thu piangzia teng a vek in ki gensiang khin thei samlo a hih manin ih langnih in ih mindaina hong ki bang lian hi. . Mi khat in hong telkhialhna tawh mawhsakna thu khat hong gen ciangin maisak zolo a i lungkim zah a ih va thuh kik khak a leh amah tawh ki lamdanna om nawnlo in ih nih in a kibang ih hi ta ding hi.\n(3) A thuakzo te’n thupha ngah :: Lei in pet theilo in zong thuk kik theilo hi. A hi hangin ”kipet” cih min sia ngah kha sawnsawn lai hi. Ha in a peh khak hun ciang zong Lei in huangpua kan a hih sam hangin pumpi buppi a ding a hanciam luatman a a lawp luatna hang na hi zel kawikawi hi.\nLei in peh lah thuak, min siat lah thuak, la thuk kik lo lai a hih manin a gual lel, a hehpih huai mahmah hong suak hi. A hi zong in phunlo puamlo lungtai tak in na hong sep toh zel man in kua ma i en theih leh tuh theih a hi hetlo ” cidam a khansauna thupha” hong ngah hi. Ha pen hat mahmah in na a peh tan theih mah bangin a khan sau hetlo in mihingte khang khat sungah tamvei pi khek kikkik, puahphatphat, siansuah den a kul tawntung ”Ha” a hi hi. Lei a hih leh a petpa nangawn thuk kik lo in a thuak zawh mah bangin mi hing khang khat sung ki khom dingin ci dam sinsen tawntung hi. Puah le zun zong kul se lo hi. Ha laihna sai om a, lei laihna sai om lo hi. Laih kullo ding a to a hih man na hi hi.\nA khauhte tolo a, a nemte to zaw hi :: Mihingte kizopna ah zong Lei le Ha mah bangin a thuakzo te’n thupha ngah takpi hi. Na lian sem ding a ma ih pan na khat peuh ah ki nawk khak hun tampi tak om kha ding a tua bang hun ciangin ih hanciam luat man a huangpua ii kan khak hun zong om thei hi. Tua bang hun ciangin ki mawhsakna le gawtnopna hong om thei kha ding a, tua te ih va dawn ih va thuk kik a leh a mau tawh a ki bang ih suak pah leuleu ding hi. Dawng kik thuk kik selo in dai tak in om khin khian le hang a thuakzo te’ thupha i ngah ding hi. Ha bang in hong pet pahpah a om le zong dawng se kei le hang a mau sangin i to zaw pah ding hi. Tua bek thamlo in ih thuhkik lohna in thuhoih tawh a mah ih zawhna lianpen a hih manin hun khat teitei ciangin ei itna sang a lian zaw in hong it kik in thupi hong sa zaw kan lai ding hi.\nPrevious: Zosuante Mainawt ~ Dr. Sanga R. Laingek\nNext: Siamsin Hoih Khat Ka Hihi ~ Zolianu


url: =Zomi le Naupang ~ Kham Do Dal :: ZOMI DAILY\nposted on 6 August 2016 at 12:55 pm Lomkholna: Article, Family\nZomi & Children :: Z.Y.A kiphuhzawh kum 10 cin phawkna Magazine adingin Thului ”Zomi le Naupang” cih gelh ding ngetna ka ngah manin lungdam mahmah ing. Zomite sungah naupang cih pen i thusimloh pen le bangmah lo khata i koih hi napi in Zomite paunak ah “Naupang’ thu le Hausa thu” cih nei-in manloh a phamawh, thudonloh a phamawh ahihna zong na omzel hi.\nLeitung ah zong naupang pen a kithudon lo-pen le awlmawhna, lunghimawhna a tawm ngahpen ahihna zui-in a na lunghimawh masate in naupang tawh kisai kipawlna le thukimna a tuamtuam na nei uh hi. Tua kipawlna min pen “Convention on the Rights of the Child” naupangnote ngah ding a kilawm hamphatnate tawh kisai thukimna (CRC) na ci uh hi.\n1. CRC pianna tom\nHih naupangnote tawh kisai ngaihsutna pen 1924 kumin leitung gamlian pawlkhat in na lunghimawh masa uh a, galpi nihna khit 1948 kum ciangin leitung gambup kipawlna UN Khawmpi panin a nihveina naupangnote hamphatna pulakna neikik uh hi. 1979 kum tak ciangin “Leitung gambup naupangte Ni” (International year of Children – IYC) hong piangkhia in, 1989 kum Nov. 20 ciangin UN in hih CRC hong kipsak in, 1990 kum July 16 ciangin gam tampi in thukimna suai kikai-in leitung theihpih kipawlnapi khat hong suak hi.\n1991 kum ciangin Kawlgam zong hih CRC kipawlna ah gam khatin suaikai-in kihel a, 1993 ciangin Naupang thukhun (uav;Oya’, Child Law) bawl uh a, 2001 kum ciangin “Naupang thukhun zatzia ding” (uav;oli,fenf;Oya’) hong bawlkhia uh hi.\n2. Naupang thukhun\nHih Kawlgam naupang thukhun sungah Naupang i cih ciangin kum 16 a cing nai lo khempeuh hi ding a, tua kumcing nai lo Naupangte sepkhialh bawlkhialh khempeuh Kawlgam thukhun tawh thu kikhen thei lo ban ah a liante sihna ciang dong/khantawn thong kiattheihna ciang dong ding mawhsakna, a bawl leh kum (7) sang tamzaw lo thong kikhum thei ding ci hi. Kawlgam thukhun in zong naupangte na nakdal mahmah cihna hi.\n3. CRC Thukimna 4te\nHih CRC kipawlna a lut gam khempeuh in a nuai-a thu 4te bangin Naupangte tungah bawl ding hi ci hi.\na. A hoihpen naupangte phattuam nading (Best interest of the child)\nGtn: Vai khempeuh ah amau zong phawk kawmin gel ding cihna hi.\nb. Naupangno citciat deidan lo ding\n(Non Discrimination of the child)\nGtn: A hau, a zawng om lo kum 16 nuaisiah naupang ngen kibang hilel hi.\nc. Naupangnote khangto-in a nuntak khuasuak theih nading\n(Survival & Development)\nGtn: Nu le pa lo tawh zong a nungta thei dingin pantah ding cihnopna hi.\nd. Naupangnote ngaihsutna le muhnate thupisimsak ding\n(Respect the opinion of the child)\nGtn: Innkuan vai ah amau zong dongin, amau ngaihsutna zong a hoihte la ding.\nNote: Naupangnote adingin a bukim khantohna a neihtheih nadingin hanciampih ding, naupang hilel ci-in nawlkhin, pampaih loin, limtakin kem ding cihnopna hi.\n4. Naupang pantah nading\nZomi sung le leitungbup phial mah ah naupangnote tawh kisai-in a nuai-a bangin pattah khialhnate om a, tuate panin pilna la in, Zomite in i tano, i tunote i pattah siam ding thupi mahmah ding hi. Naupangnote pattah nadingin-\n(a) Naupangnote thudon lohna (Child Neglect)\nNaupangnote a it lo nu le pa kuamah ki-om lo napi in, nekledawn haksatna, le zawn nate hangin, a thupi penpen ahi i naupangnote kimangngilhkha zel hi. Naupangno khat adingin a lo theih loh a kisam den ahi, annek tuidawn, nikten puansilh, pumpi taksa cidam nading kha lam nuntak hoih neih nadingte ah a kisam bangin na hihkhak lohna pen Naupangnote thudonlohna ahi hi. Thudon, awlmawh ciat ding hi hang.\n(b) Naupangnote khengval lua-a bawlna (Child Abuse)\nNaupangnote a khengval lua-a simmawh bawl, zawhthawh bawlna cih pen naupangno khat i khantoh nading lungmuan nading, nuntak theih nading a khaktan, a dongtangsak nasepna khempeuh cihna hi. Pumpi, lungsim, ngaihsutna kipan kha lam dongah naupangno khat i khantoh nading khaktanin nang i lunggulhna tangtun nadingin, sangkahsak lo, lokuanpih cihte pawl a kipan, ama hamphat nading a khantoh nading na nawngkaisakna pen naupangnote tunga zawhthawhbawlna kici a, hoih lo ahih manin Zomi nu le pate in zang lo ding hi hang.\n(c) Naupangnote meetdawhna (Child Exploitation)\nNaupangnote pen a koima peuh ah amau sangin a golzaw, uzawte’ meetdawhna namkim na thuakkha uh hi. Hih naupangnote meetdawhna cih tawh kisai-in Kawlgam le leitungbup ah naupangnote in pilna sintheih nading hamphatna nei uh a, pilna sinsak loin, lo kuanpih, inntengin sawl, mi’ inn ah na semin koih cihte kihel hi. Hihte panin naupangnote i dal nadingin kumpi in naupang thukhun kiciantakin nei hi. Kei ta kei thu hi i cikha dinga, a kilawm loin i ta i naute tungah i gamtatkhaknate thukhun in hong zah tuan lo ding hi.\nZomite i khantohnopna Zomite mipil, misiam tampi om ding i lunggulh leh Zomi naupangnote koici bangin kipantah a, koici bangin kibawlsiakha hiam cih nu le pa in ngaihsun ding hi hang. I tate sangkah hun lai khawnga sangtawpsak in, na semsak, innkuan sungah ganhing khat banglel-a koihin, thu le la khatpeuh i gel ciangin amau ading tawh ngaihsunkha mel lo cih pen ngaihsuthuai le kibawlphathuai hi. Na tate naupang hilel ciken la, thu kuppihin thupibawl inla, amau mailam ding saupi etsak zaw in, tu le tu-a nangma lunggulhna ultungsak ke’n. Zomi naupangnote pilna sin hunin pilna sinsak in, sumzon hunin sum zongsak in, makaih hunin makaisak le’ng Zomite khangto in, Zogam hong paallun ding hi. Sia Kham Do Dal\nPrevious: Kawlpi khuapua lam ah apuakkham khat om, mi 1 si, 1 liam ~ ZD\nNext: Gensiatna: Zatsiamdan leh Laksiamdan thusim ~ Mungpi Khupson\nIDEAS Academy ah sang kikah thei


url: =Malaysia SOM Panpui Tek Tawng ~ Thu Tatuam (Siyin News)\nMalaysia SOM Panpui Tek Tawng\nSaturday, January 30, 2016 Sizaang Thu No comments\nDear Suapui U le Nau theampo\nCND Cup 2016, Malaysia kihelna ah, Siyin Football Team in anungta Topa Pathian heaksuakna le awina taw Semi Final na theng khu hi. Feb 6,2016 Nino ni ciang TPF team taw na kidem tu khu hi.Khatvei ka kimai uh ciang RM 500/ bang bo khu hi.A liam a bai ka om ngawl natu Thungetna ah hong phawk tek tavun ci Topa min taw hong kaizawn masa ung.\nFeb 6,2016 (3PM) Siyin Vs TPF (Thanlang om suapui te hi) Feb 6,2016 (4:40PM) DCM(Daai) Vs Zomi\nNgam thumna (USA/Australia/Canada/Norway/Sweden/Germany le...etc...) thengsa Siyin suapui ule nau khatsim in noma thinzaw babang sum taw thaa nong piak tek tu in Topa min taw kong thuum uh hi.\nSum nong thak uh ciang: 1.Peter Khai Soe Mung, A/C No. 104 100 501 737 24, Bank Muamalat 2. Hau Khat Mung, A/C No. 761 286 0804, CIMB Bank 3. Amos Thawngkhennpau Haukim, A/C No.761 250 8128, CIMB Bank\nLungdamna lianpi le Muanmawkna lianpi taw


url: =Sagaing Misson - MYANMAR MISSION CHURCH\nMYANMAR MISSION CHURCH\n*** "TASTE AND SEE THAT THE LORD IS GOOD" ***\nMainMINiSTRIESW.M MINISTRYMEN'S MINISTRYYouth MinistrYCHILDREN MINISTRYHome CellsOnline PrayerAbout UsContact usDonateCHURCHESCalendarLinksPastorMediaLivePhotosVideosMusicWorship TeamsSound SystemLiteratureUSA ThupuakZOSOLLOnline BibleSocialdonghuh2012donghuh2013Donghuh2014MISSIONSagaing MissonBuildingBlogsMy PageMembers\nSAGAING MISSION IN MYANMAR\nMISSION THUPI NA\nKawlgam ah mibuppi 100 ah 94 bangin, thu-umlo dawibiakna anei mi ahih manin Mission nasepna leh Mission sem nuamte ading kawlgam leitang pen munhoih leh leitang hoih mahmah na khat ahi hi. Tua hi-in, Pasian thu theinailo kawlmi omna muntampite lakah Sagaing gam pen mission nasepna dingin zong munhoih mahmah khat ahi hi. Hibang a Pasian thu atheinailo kawlmi tampite in Zeisu hoihna te thei a, honpa leh gumpa in hong san' theihna dingun mission nasepna in thupi mahmah bekthamlo in, alotheilo a sepding Pasian hongsawl thuum mite mawhpuakna lianpi a hihi.\nAMUN LEH AGAM\nSagaing khuapi pen Kawlgam ah khuapi nihna ahi, Mandalay khuapi pan tai thum ki gamlakna ah om hi. Gamlaizangah om ahih manin ni nakpi sa-in leitang keeu hi. Annek tuidawn akipan omna khawlna haksa hi. Tua mun a omleh teeng kawlmi te khuamuhna zong neu ahih manin, atamzaw mite gilo thei hi. Khua mibup i 99% pen thuumlo mi( Budda)Biakna zui veve ahih manin midang leh biakna dangte lutding phalo, sang zolo in, christian biakna aomsa te nangawng nawngkai sak den uh hi.\nLaisiangtho sungah Mark 16:15-16 ”The Great Commission” Sawlna Lianpi- ahi, Pasian hongsawlna gammial nasep khammangthangmatna in Pasian lungtang leh tupna lianpi ahi hi. Pasian hong sawlna aom bangin Myanmar Mission Church pawlpi in kawlgam, Sagaing khuapi ah 2008 kum in Mission nasep kipan khia hi. Hih khuapi sungah Sia Lun Za Thangte innkuan missionary ding in kipuak hi.\nNGEINA LEH TATZIA\nMinam leh ngeina te kibanglo ahih manin, gamtak luheek zong kibang nawnlo hi. Kawlmi tamna mun khat ahih manin kawlngeina mah ki zang hi. Mithak leh pemthakte thei uh hi. Tua banga pemta mithak khat amuh uh leh lamdangsa in, bang thu tawh hong om, bang vai nei, bangsem cih akipan theinuam, kannuam pah uh hi. Tatzia luhek a kipan ih thu ih la te hong kan in, Biakna vai tawh i teen lam hong thei leh hong hawlkhia ding bekthamlo in mimal nuntakna zong lauhuai hi.\nMunthak leh gamthak ahih manin haksatna tampi kituak hi. Sepdan ding tawh kisai in zontawm, kantawm leh tualmi tawh kitheih, kitel masak ding ahih manin hun tampi la in hun tampi mah bei hi.\nAmasa pen in Mission field ah nasem dingin alunglut leh akipiakhiazo ding aki zon ciangin, Pasian hehpihna tawh Sia Lun Za Thangte innkuan hong om thei hi. Siapa pen Homalin khuapi pan hi-in, Pasian a it leh khamangthang avei mahmah khat ahi hi. Amau in hih bangin lunglutna te hong neih uh teh, amau tawh ki ho in, amau khensatna tawh 2008 kum in Sagaing khuapi ah mission nasep kipankhia hi. Siapa te omna ding Innkhat kisap sak, azat dingin Setbeng(Bicycle) khat ki leisak in, nasep kipan uh hi.\nAmun amual i et teh, ahaksa mahmah, abing mahmah, Pasian thu theinailo, zanailo kawlmi te teengnalak hiphial mah taseh leh lungkialo in, thungetna tawh mapang in sem hi. Pasian in hong zatsak in, kawlmi innkuan khat in Zeisu honpa leh gumpa in sangin tuiphumna neikhin hi. Aveng kawlmite omna tuamtuam ahzong innvak in Pasian thu genna neithei ta hi.\nTuni dong Mission nasepnate i etkik teh, Topa’n lampi hong honsakin, damdam in kawlmi te lakah kilutlut thei ta in, mitampi'n hong lunggulhna kingah ahih manin Pasian hehpihna i phat hi. Tua ahih manin mailam ah alianzaw, azaizaw in, nasepna te zopdingin lunggulhna nei i hih manin, thuum mimal i thungetsakna leh sumlehpaai tawh nong huh nong panpihna ka kisam mahmah uh hi.\n1. Mission nasem siapa te innkuan cidamna ding\n2. Pasian in hongzatsak a, khammangthang tampi hong matzawhna ding\n3. Mission nasep akip semsemna ding\n4. Sagaing Mission in, phualpi hong suak a, mundang ah zong Mission nasepnate neihzawh lai na ding\n5. Akisam mun leh gam leh vanzat dingte neihzawhna ding\nTUPNA LEH GELNA\nSagaing Mission tawh kisai in mailam ah azaizaw nasep lianpi kipankhiat zawhna dingin lunggulhna kinei hi. Mission nasepna tawh kisai in, Mailam ah Project tampi kinei hi.\n1. Leitang lianpi khat neihzawhna ding.\n2. Inn lianpi khat lamzawhna ding( Hih innpi sungah Siapa te innkuan omna ding, Biakpiakna mun leh adang Naupangte laihilhna mun te om ding hi,)\n3. Mehteh mehgah bawlna leh ganhing khawina zong neih ding( A mun tawh kizui in nasepna te neih ding thupi hi. Banghang hiam cileh amun ateeng kawlmi te in Pasian thu tawh ateeng khat a, hong muhloh ding thupi hi)\n4. Pawlpi sungah zat ding van tuamtuam neih zawhna ding( Pawlpi in vante neih ding ki sam in, ahunzui in pawi dan bawl a, veng leh pam kawlmi te sap zel ding ahi hi)\n5. Siapa te innkuan zat ding akisam van te leisak zawhna ding\nGAMMAIL A DING HUHNA\nHih Gammial na sepna ah Pasian aphawklo, atheinailo mite Pasian hong uptheih, hong santheihna dingin itna leh lainatna tawh nong huh nong panpih nop leh lungdam takin hong kisang ding hi. Nang mah ki zawh zahzah dollar khat maw? dollar nga maw?....etc piakzawh zahzah ki sang hi. Direct in Bank ah nong deposit nop leh zong bank min leh account number te anuai-a bangin kong theisak uh hi.\nChurch's Name: : Myanmar Mission Church\nBank Min: : Wells Fargo\nAccount No: : 2000049327137\nLake Worth, FL- 33466\nPhone No. : : (561) 707-8729 GENNOP, DOTNOP NA NEIH LEH;\nDepartment of Home & Foreign Mission\nLake Worth, Fl-33466\nPhone Number ( 561) 707- 8729 E-Mail Address: :mmcflusa@gmail.com\nWelcome toMYANMAR MISSION CHURCH\nWhen I was a boy, I delivered newspapers to about 140 homes on two streets that were connected by a cemetery. Since I delivered a morning newspaper, I had to be out at 3:00 a.m. walking through that cemetery in the darkness. Sometimes I would be so frightened that I would actually run! I was afraid until I was standing safely under a streetlight on the other side. The scary darkness was dispelled by the light.\nThe psalmist understood the connection between fear and darkness, but he also knew that God is greater than those fears. He wrote, “You shall not be afraid of the terror by night, nor of the arrow that flies by day, nor of the pestilence that walks in darkness” (Ps. 91:5-6). Neither terrors of night nor evil in the darkness need to drive us to fear. We have a God who sent His Son, the Light of the World (John 8:12).\nIn the light of God’s love and grace and truth, we can find courage, help, and strength to live for Him. More…\nChristian Headlines news\nNew 'Steve Jobs' Trailer Released\nBobbi Kristina 'Deathbed' Photo Sparks Fury; Father Bobby Brown Vows to Get Justice\nWhat Will A 'James Bond' Musical Sound Like?\nBrazilian Evangelical Christians Create Facegloria, a Violence and Pornography-Free Version of Facebook; 100K People Sign Up in First Month\nSamsung Z3 Might Be Next Tizen Smartphone\nUS gambup Online Prayer\n"US gambup Online prayer line pan thunget sak na asawt loin kihong ta ding hi" USA gambup ah om, Zomipih te sungah vai tuamtuam leh thu tuamtuamte hangin mimal leh innkuan sungah haksatna anei tampi ih om hi. Hih haksatna te hangin thungetsak ding alunggulh mi tampi mah zong ih om hi. Hih bang a, thungetsak ding alunggulh mitampi-te in, omna ki batlohna leh omna kigamlatna te hangin thukizakna leh kizopna nei theilo hi. Ahi zongin, Khalam ah Pasian mizat leh thungetna lam ah a hat mi-te in, veina leh deihsakna lianpi tawh kipiakhia a, thu hong ngetsak dingin ki gingsa in om uh hi. Tua ahih manin omna ih ki gamlat hang, amanlang thei pen a, thu kiza a, thu ki ngetsak theihna ding in, Phone Line (Prayer Line ) pan thungetsak theihna asawtlo in ki hong ta ding hi. Hih thu tawh kisai in atheinuam ih om leh (561)707-8729 ah ki kanthei hi.\n&amp;amp;amp;amp;lt;div align="center" style="width:140px;border:1px solid #ccc;background:#fff ;color: #fff ;font-weight:bold;"&amp;amp;amp;amp;gt;&amp;amp;amp;amp;lt;a style="font-size:12px;text-decoration:none;color:#000 ;" href="http://mycalendar.org/Religious/Christian/"&amp;amp;amp;amp;gt;Christian Calendar&amp;amp;amp;amp;lt;/a&amp;amp;amp;amp;gt;&amp;amp;amp;amp;lt;/div&amp;amp;amp;amp;gt; Thanks for visiting © 2015 Created by Myanmar Mission Church. Badges | Report an Issue | Terms of Service


url: =· Pu Ngin Za Langh pen kum (64) cingkhin pan a, damlohna hang tawh a hong bei himai hi. A beisa kha nih ka thum a kipan a damloh kipan toto a, a masa lamin lungtang natna, sikhang cihte tawh kibawl in, ahoih lam manawhzel hi. A nunung lam ciangin a damlohna hong kibehlap ihcitam, hong damlokik ahih manin zato kipuak a, a sin na hoih nawnlo cih kimukhia hi. Tua zawh ciang hong thuaklah semsem a, tu’n a bawlpa Pasian in a hun cingsakta in, tawldamna lam a manawh hita hi.\nThang Khaw Pau


url: =Khang Tangthu Nihna 12 | Siantongluan.net\nKhang Tangthu Nihna 12\nKhang Tangthu Nihna 12 |\nRehoboam ukna kipin a thahat ciangin, amah-a kipan amah tawh a om Israel mi khempeuh in Topa thukham nusia uh hi.\nTopa tungah amaute citaklo uh ahih manin Rehoboam kum ngana kumin Jerusalem a sim dingin Egypt kumpipa Shishak, leeng galkap tul leh za nih, leh sakol tung tuang galkap tul sawmguk tawh hong kuanto hi. Egypt panin amah tawh a hong kuan mite pen Libya mi, Sukkiim mi, leh Ethiopia mite hi a, a tamna simzawh hilo hi.\nAmah in kulhnei khuapite la-in Jerusalem ciangdong hong tung hi.\nTua ciangin Shishak huhau-in Jerusalem-ah a kikhawm Rehoboam leh Judah uliante kiangah kamsang Shemaiah hong pai-in amaute kiangah, "Topa in hih bangin ci hi: Note in kei nong nusia uh hi. Tua ahih ciangin Shishak khutsungah note kong pia khin hi, ci hi," a ci hi.\nTua ciangin Judah uliante leh kumpipa kiniamkhiatin, "Topa thuman hi," a ci uh hi.\nAmaute a kiniamkhiatna thu Topa in a muh ciangin Shemaiah tungah Topa thu hong tung hi: "Amaute kiniamkhiat ahih manin ka susia kei ding hi. Amaute ka suaktasak liailiai tei ding a, Shishak khut tawh Jerusalem tungah ka hehna a cingin ka tungsak kei ding hi.\nAhi zongin amaute in keima nasepna leh leitung kumpite nasepna a kilamdanna a theihna dingun amaute pen Shishak nasemte suak ding uh hi," a ci hi.\nTua ahih ciangin Jerusalem a simin Egypt kumpipa Shishak hong kuanto hi. Amah in Topa biakinn-a vanmanphate leh kumpipa inn-a vanmanphate-a kipan na khempeuh a lakhia hi. Amah in Solomon bawlsa kham lumte zong lakhia hi.\nTua ciangin Kumpi Rehoboam in tuate tangin sumngo lum bawl a, kumpipa kongcing ahi inncing a ukte khutsungah tuate a ap hi.\nTopa biakinn-ah kumpipa a pai simin a cingte hong pai-in tuate keng uh a, tua ciangin cinna inndei sungah tuate koihkik uh hi.\nAmah a kiniamkhiat ciangin siat cimitna a pianlohna dingin ama tung pan Topa hehna kiheikhia hi. Tua thamloin Judah gamsungah thu paizia zong hong hoihsak hi.\nTua ahih ciangin Kumpi Rehoboam amahmah Jerusalem-ah kikipsakin a uk hi. Rehoboam in uk ding a kipatin kum sawmnihlekhat pha a, Israel minam khempeuh sung panin a min koihna dingin Topa in a teelkhiat khuapi Jerusalem-ah amah in kum sawmlesagih sung a uk hi. Ama nu min Naamah hi a, Ammon mi ahi hi.\nAmah in Topa zon ding a lungsimah koihlo ahih manin a sia a gamta hi.\nTu-in Rehoboam gamtatnate, a kipatna pan a tawpna dong, Kamsang Shemaiah leh Thumupa Iddo Khang Tangthu sungah kigelh hi. Rehoboam leh Jeroboam kikalah galkidona om tawntung hi.\nTua ciangin Rehoboam si a, David khuapi sungah kivui hi. Tua ciangin a tapa Abijah in ama tangin a uk hi.\nTedim Lai Siangtho / Laibu: Khang Tangthu Nihna 12